3 diberkas belasah dua pengusaha kedai makan
Oleh MOHAMAD FAIZAL HASHIM

31 Mac 2023, 3:35 pm
JOHOR BAHRU – Dua pengusaha kedai makan mengalami cedera setelah diserang sekumpulan lelaki bersenjatakan kayu besbol dan sebatang kayu dalam kejadian merusuh di Jalan Abdullah Tahir, di sini Rabu lalu.
Dalam kejadian pukul 5.15 pagi itu, mangsa berusia 44 tahun dan rakannya berusia 29 tahun mengalami kecederaan di bahagian badan, perut dan kepala dipukul suspek berkenaan.
Ketua Polis Johor, Datuk Kamarul Zaman Mamat berkata, sepasukan anggota polis dari unit kereta peronda (MPV) dari Ibu Pejabat Polis (IPD) Johor Bahru Selatan yang sedang membuat rondaan di kawasan itu berjaya menahan tiga suspek terlibat.
“Pasukan MPV dari IPD Johor Bahru Selatan yang berada di lokasi kejadian telah berjaya menangkap tiga lelaki warga tempatan yang terlibat dalam kegiatan merusuh itu.
“Sementara itu, tujuh lelaki warga tempatan yang lain telah melarikan diri dengan menaiki dua buah kenderaan iaitu kereta jenis Proton Gen2 dan Toyota Vios,” katanya dalam kenyataan hari ini.

Kamarul Zaman memberitahu, ketiga-tiga lelaki warga tempatan yang ditahan di lokasi kejadian berusia lingkungan 23 hingga 26 tahun.

Katanya, pihak polis sedang giat mengesan ketujuh-tujuh lelaki yang melarikan diri tersebut bagi membantu siasatan.
“Mangsa telah membuat laporan polis kira-kira pukul 6.30 pagi pada hari yang sama kejadian berlaku di IPD Johor Bahru Selatan.
“Pengadu mengalami kecederaan luka dan calar di beberapa bahagian badan manakala rakan sekerjanya mengalami sakit di bahagian perut dan kepala,” katanya.
Tambahnya, tiga suspek terbabit direman selama empat hari sehingga Ahad ini bagi membantu siasatan di bawah Seksyen 148 Kanun Keseksaan dan juga Seksyen 427 Kanun Keseksaan.
Katanya, polis sedang menyiasat punca kegiatan merusuh dan merosakkan harta benda itu berlaku selain mengesan suspek yang masih bebas.
“Orang ramai yang mempunyai sebarang maklumat berkaitan kejadian boleh menghubungi IPD Johor Bahru Selatan di talian 07-2182323 atau pegawai penyiasat kes Inspektor Jacky Jaulis di 014-6566820,” katanya.
Semalam tular sebuah video berdurasi dua minit lima saat yang memaparkan kejadian sekumpulan lelaki yang merusuh dan melakukan khianat harta bend di jalan Abdullah Tahir.-KOSMO! ONLINE


Tular tarikh Hari Raya Aidilfitri pada 21 April
Oleh KOSMO!

31 Mac 2023, 4:04 pm
PETALING JAYA – Tular di media sosial dan kumpulan WhatsApp mengenai hebahan tarikh Hari Raya Aidilfitri yang dikatakan jatuh pada 21 April ini.
Hebahan ini menjadi kecoh dalam kalangan orang ramai apabila tarikh tersebut berbeza seperti yang tercatat dalam kalendar pada 22 April.
Ia susulan satu tangkap layar yang dikongsikan memaparkan tarikh akhir Ramadan pada 20 April ini.
Menjengah ke ruangan komen, ramai menjangkakan suasana kelam kabut hari raya tahun lepas bakal berulang sekali lagi.
“Tahun lepas dah raya mengejut, sambut raya awal sehari dari (tarikh ditetapkan) dalam kalendar. Adakah tahun ini berulang lagi?,” soal Nizam.
“Jaga-jaga semua. Saya nasihatkan buat persiapan awal, takut tak sempat beli ayam, anyam ketupat,” pesan Atikah.

Bagaimanapun, pihak pengurusan Masjid Wilayah Persekutuan menerusi hantaran di Facebooknya semalam memaklumkan tarikh itu adalah bagi memberi kesedaran kepada jemaah untuk mengejar 10 malam terakhir Ramadan dengan meningkatkan amal ibadah.
“Tular satu tangkap layar berhubung gambar counting (kiraan) tarikh ‘Akhir Ramadan 1444H 20 April 2023’ di Paparan TV Iklan Masjid Wilayah Persekutuan Kuala Lumpur.
‘Sukacita dimaklumkan bahawa tarikh tersebut adalah bagi memberi kesedaran kepada jemaah untuk mengejar 10 malam terakhir di bulan Ramadan supaya dapat meningkatkan ibadah.
“Pihak Masjid tidak bertanggungjawab menentukan tarikh sebenar 1 syawal kerana ia adalah di bawah bidang kuasa Penyimpan Mohor Besar Raja Raja,” jelasnya.
Justeru, pihak masjid meminta orang ramai untuk tidak beranggapan bahawa tarikh yang dipaparkan adalah suatu ketetapan.
“Marilah kita terus kekal istiqamah menghidupkan bulan mulia Ramadan dengan amalan soleh bagi meraih ganjaran yang berlipat kali ganda,” serunya. – KOSMO! ONLINE


NCT Dream gegar Axiata Arena 20 Mei
Oleh KOSMO!

31 Mac 2023, 3:30 pm
MENYERTAI kehangatan lambakan konsert yang datang tanpa henti ke negara ini, sub-unit kumpulan K-pop terkenal, NCT iaitu NCT Dream mengambil giliran menghiburkan peminat tempatan.
Kumpulan itu akan kembali ke Malaysia menerusi penganjuran konsert sulung, NCT DREAM Tour ‘The Dream Show 2: In A Dream’ in Kuala Lumpur pada 20 Mei depan.
Sebelum ini, NCT Dream pernah hadir ke Malaysia sekitar awal tahun lalu menerusi Festival SEEN 2023. Kali pertama mereka berkunjung ke sini sekitar 2019.
Bertempat di Axiata Arena, Bukit Jalil, konsert yang dianjurkan Star Planet dan dipersembahkan oleh Yes 5G tersebut menjanjikan persembahan terbaik daripada NCT Dream.
Dianggotai tujuh ali, Mark, Renjun, Jeno, Haechan, Chenle, Jaemin dan Jisung, konsert NCT Dream kelak akan menghimpunkan barisan karya terbaik daripada kumpulan itu sejak memulakan debut pada 2016.
Penjualan tiket konsert kumpulan tersebut akan dibuka bermula 6 April depan pukul 2 petang menerusi my.bookmyshow.com.

Tiket ditawarkan bermula RM298 sehingga RM798 mengikut kategori dan tempat duduk yang ditetapkan.
Sebarang maklumat lanjut, boleh hubungi talian 03-9223 3667 atau layari laman web www.starplanet.com.my. – KOSMO! ONLINE


Isteri ND Lala dedah identiti penyondol?
Oleh HANISAH SELAMAT

1 April 2023, 11:28 pm
PETALING JAYA – “Penyondol”.
Demikian perkongsian isteri kepada ND Lala, Fauziah Sarman merujuk kepada spekulasi rumah tangga mereka yang sebelum ini dikhabarkan goyah berikutan gangguan orang ketiga.
Dalam perkongsian Instagram, ibu kepada penyanyi Shila Amzah itu turut memuat naik  foto hitam putih seorang wanita bertudung yang dipercayai ‘penyondol’ rumah tangganya.
“Siti Munirah Abd Ghani.” Itu nama penuh wanita didakwa sebagai penyondol yang ditulis pada ruangan kapsyen dengan meletakkan sekali nama akaun Instagram suaminya, ndlalaofficial.
Begitupun, hantaran yang dikongsi Fauziah tidak menerangkan lebih lanjut tujuan mahu pun motifnya berbuat sedemikian.
Daripada hantaran tersebut, ruangan komennya terus dibanjiri maklum balas netizen yang terkejut dengan pendedahan terbuka itu.

“Memang sekarang semua wanita cantik kena tinggal ke,” kata seorang pengikutnya.
“Maknanya yang viral hari tu betul la?” tanya pengguna akaun ain.
“Sekarang tengah ada wabak penyondol,” luah seorang netizen.
Rata-rata ingin mendapatkan penjelasan sama ada wanita berkenaan adalah ‘madunya’, namun hingga kini tiada respons daripada Fauziah.
Lebih menimbulkan persoalan apabila tiada lagi gambar ND Lala atau foto berdua dengan suaminya itu dalam Instagramnya.
Sementara itu, daripada sumber difahamkan Siti Munirah merupakan rakan sekolah Shila, selain didakwa kerap berkunjung ke kediaman mereka.
Lebih menyakinkan ada sesuatu tidak kena sedang berlaku, Shila menerusi Instagramnya turut menyiarkan kenyataan sedang mencari seorang wanita bernama Situ Munirah yang merupakan rakan sekolahnya ketika dahulu.
Tiada maklumat terperinci, Shila sekadar menjelaskan ada urusan hidup atau mati yang perlu diselesaikan dengan individu terbabit.
Terdahulu, nama ND Lala ‘naik’ selepas timbul desas-desus mengenai seorang penyanyi lelaki popular era 80-an yang dikhabarkan telah bernikah lagi dengan wanita muda.
Bagaimanapun, sehingga kini masih tiada sebarang penjelasan atau kenyataan berhubung dakwaan tersebut.
Ketika rumah tangga mereka dikhabarkan goyah, seorang lagi anak mereka, Syada menafikan gosip tersebut, selain menegaskan hanya mengetahui dakwaan berkenaan selepas dimaklumkan media. – KOSMO! ONLINE


Sultan Nazrin terima serahan zakat perniagaan RM1.64 juta
Oleh ASLIZA MUSA

1 April 2023, 10:08 pm
KUALA KANGSAR – Sultan Perak, Sultan Nazrin Muizzuddin Shah berkenan menerima zakat perniagaan berjumlah RM1.64 juta yang diserahkan lima syarikat korporat di Istana Iskandariah di Bukit Chandan di sini hari ini.
Zakat tersebut diserahkan oleh Bank Islam Malaysia Berhad dengan jumlah RM520,000 diikuti CelcomDigi Berhad (RM419,454), Telekom Malaysia Berhad (RM309,855), Boustead Plantations Berhad (RM295,247) dan GB13 Group Sdn. Bhd. (RM100,000).
Kesemua syarikat itu menunaikan pembayaran zakat perniagaan bagi tahun kewangan berakhir 2022.
Penyerahan itu diadakan sempena Majlis Berbuka Puasa Bersama Media, Pertubuhan Bukan Kerajaan (NGO), Sektor Korporat, Swasta, Syarikat Berkaitan Kerajaan (GLC) dan belia.
Baginda kemudian menyerahkan semua cek zakat perniagaan itu kepada Yang Dipertua Majlis Agama Islam dan Adat Melayu Perak (MAIPk), Tan Sri Mohd. Annuar Zaini.
Sultan Nazrin dan Raja Permaisuri Perak, Tuanku Zara Salim kemudian berbuka puasa bersama tetamu dan menunaikan solat Maghrib, isyak dan tarawih. – KOSMO! ONLINE


Barbie Iraq jalani 43 pembedahan plastik
Oleh KOSMO!

1 April 2023, 7:00 pm
BAGHDAD – Seorang wanita di Iraq yang ketagih menjalani pembedahan plastik untuk menjadi seperti patung Barbie, telah mendedahkan wajah baharunya selepas menjalani hampir 50 prosedur berkenaan, lapor akhbar The Sun.
Dalia Naeem, 29, membelanjakan banyak wang untuk transformasi dramatiknya supaya kelihatan seperti anak patung itu.
Dia malah mendapat julukan ‘Barbie Iraq’ kerana ciri-cirinya yang berlebihan dan memiliki rambut perang yang tebal.
Pelakon kelahiran Baghdad itu gemar memukau penonton dengan penampilan serta persembahannya.
Akan tetapi, penampilan Naeem selepas pembedahan plastik terkini yang dijalaninya telah mengejutkan ramai peminat.
Menerusi sebuah video, Naeem duduk di sebelah jurusolek yang memujinya dengan berkata: “Kamu kelihatan sangat cantik sayangku. Seperti Barbie.”

Dia mempamerkan hidungnya yang sangat kecil, kening yang tebal, bibir yang besar dan mungil.
Pesohor media sosial itu didakwa menjalani 43 prosedur pembedahan plastik sejak beberapa bulan lalu termasuk membesarkan bibir dan payudara. – Agensi


Liverpool kalah, budak Manchester United yang seronok
Oleh KOSMO!

1 April 2023, 9:57 pm
PETALING JAYA – Walaupun pernah mengalami kekalahan memalukan di Anfield dengan tujuh gol, peminat pasukan Manchester United nampaknya tidak mengendahkan sejarah kotor tersebut.
Ini kerana pasukan seterunya Liverpool telah dikalahkan oleh pasukan The Citizen, Manchester City 4-1 sebentar tadi.
Gol tunggal Liverpool dijaringkan oleh penyerang prolifik mereka, Mohamad Salah.
Rata-rata laman Facebook bola sepak pro Manchester United malam ini telah memulakan serangan psikologi mereka terhadap pasukan The Red.
Pengguna laman sosial juga turut ‘pening’ dengan kelakuan laman-laman pro Manchester United kerana yang memenangi perlawanan malam ini adalah Manchester City, bukan Manchester United.
“Ya, kadang aku pelik yang menang tu pasukan lain yang beria bahan orang tu pasukan lain. Apa masalah dia pun aku tak tahu,” kata Jo Rahman.

“Perangai peminat Manchester United ni dah rosak otak rasanya, janji Liverpool kalah mesti ada sahaja bahan dia,” jelas Khairul Fahmi. – KOSMO! ONLINE.


‘Pegawai penyiasat’ kebas duit cikgu RM268,000
Oleh MOHAMAD FAIZAL HASHIM

1 April 2023, 10:59 pm
JOHOR BAHRU – Angkara ‘phone scam’, seorang guru wanita berputih mata apabila wang dalam akaun miliknya lenyap, hanya RM140 sahaja ditinggalkan ‘pegawai penyiasat’.
Lebih malang, mangsa berusia 51 tahun itu terpaksa membuat pinjaman sebanyak RM250,000 bagi membayar wang jaminan setelah diperdayakan terlibat kes penggubalan wang haram dan dadah.
Ketua Polis Daerah Kulai, Superintenden Tok Beng Yeow berkata, mangsa menyedari dirinya menjadi mangsa penipuan ketika menghubungi bank untuk menyemak baki di dalam akaun, semalam.
“Mangsa ditipu oleh pemanggil yang menyamar sebagai pegawai insurans mendakwa pengadu ada membuat tuntutan perubatan sejumlah RM68,800, Februari lalu. Pengadu telah menafikan perkara tersebut dan ingin membuat laporan polis.
“Semasa panggilan tersebut, pengadu (konon) disambungkan kepada Ibu Pejabat Polis dan bercakap dengan penolong pegawai penyiasat untuk membuat laporan polis.
“Pengadu kemudian disambungkan panggilan kepada pegawai penyiasat dan pegawai tersebut mengatakan pengadu mempunyai kes berkaitan penggubalan wang haram dan dadah serta perlu membuat rayuan kepada pendakwa raya,” katanya dalam kenyataan hari ini.

Beng Yeow berkata, pengadu dikehendaki memberikan maklumat akaun serta kawalan akses terhadap akaun tersebut dan pengadu turat diarah memindahkan wang ke dalam akaun bank miliknya.
“Pengadu diberikan ikat jamin oleh pegawai penyiasat kes namun perlu membayar wang berjumlah RM268,000. Pengadu telah membuat pinjaman sebanyak RM250,000 untuk menambah jumlah wang jaminan tersebut.,” katanya.  – KOSMO! ONLINE


Rompak kedai elektronik menjelang waktu berbuka puasa
Oleh KOSMO!

1 April 2023, 7:30 pm
JAKARTA – Tiga orang pencuri termasuk dua wanita merompak sebuah kedai elektronik yang ditutup menjelang waktu berbuka puasa di Jalan Cinamuk, Mukim Garut Kota, Jawa Barat pada Khamis lalu, lapor portal berita Tribun Cirebon semalam.
Pemilik kedai, Krisna Gustia berkata bahawa ketika kejadian, seorang pekerja kedainya hendak pergi ke warung dan masjid kerana mahu berbuka puasa, manakala seorang lagi berada di bahagian belakang kedai.
Kejadian itu dirakam menggunakan sistem televisyen litar tertutup (CCTV).
Dalam rakaman itu, seorang lelaki bertopi dan berjaket biru masuk dan mencuri barang di dalam kedai tersebut.
Selang beberapa saat kemudian, dua wanita turut masuk ke dalam kedai dan dengan santai mengelilingi premis perniagaan tersebut. Perompak perempuan bertudung hitam kemudian keluar disusuli lelaki bertopi itu.
Lelaki itu dirakam memasukan barang rompakan ke dalam jaketnya. Dia melarikan komputer riba Macbook Air M1 dianggarkan berharga lebih 15 juta rupiah (RM4,421).

“Kejadian ini sudah diketahui oleh polis yang sudah memeriksa lokasi,” kata Krisna. – Agensi


Polis rampas 3 guni, 26 kotak mercun dan bunga api
Oleh MOHAMAD FAIZAL HASHIM

1 April 2023, 8:47 pm
JOHOR BAHRU – Sebanyak tiga guni dan 26 kotak berisi pelbagai jenis mercun dan bunga api yang dianggarkan bernilai RM8,000 dirampas polis dalam serbuan ke rumah di Taman Desa Jaya, di sini, semalam.
Ketua Polis Daerah Seri Alam, Superintenden Mohd. Sohaimi Ishak berkata, dalam serbuan pukul 5.10 petang itu, seorang lelaki tempatan berusia 28 tahun ditahan bagi membantu siasatan.
“Dalam serbuan petang semalam, sepasukan polis dari Pasukan Polis Marin Pengerang telah membuat serbuan di sebuah rumah. Polis menahan seorang lelaki kerana didapati memiliki pelbagai jenis mercun dan bunga api tanpa lesen.
“Anggaran nilai rampasan sebanyak RM8,000. antara mercun yang dirampas adalah pelbagai jenis mercun dan bunga api jenama Happy Boom, mercun pop pop dan mercun bola,” katanya dalam kenyataan akhbar hari ini.
Katanya, hasil semakan rekod jenayah lampau mendapati suspek tidak mempunyai rekod jenayah dan suspek ditahan reman selama empat hari bermula hari ini bagi membantu siasatan di bawah Seksyen 8 Akta Bahan Letupan 1957.
“Orang ramai diingatkan supaya tidak menawarkan apa-apa penjualan mercun secara terbuka tanpa mendapatkan lesen daripada pihak polis. Mereka yang mempunyai maklumat mengenai penjualan mercun, boleh membuat aduan di balai polis terdekat,” katanya. – KOSMO! ONLINE


Pelajar tingkatan dua maut, motosikal elak lori
Oleh MOHD AZLI ADLAN

1 April 2023, 8:32 pm
MARANG – Seorang pelajar tingkatan dua Sekolah Kebangsaan Sultan Mansor, Kuala Terengganu maut selepas motosikal ditunggangnya terlibat dalam kemalangan dengan sebuah lori di Jalan Kuala Berang berhampiran Masjid Binjai Rendah di sini hari ini.
Dalam kemalangan pada pukul 1.50 tengah hari itu, mangsa, Muhammad Solihin Mustaqim Shamsul Azmi, 14, meninggal dunia akibat kecederaan parah di bahagian kepala dan beberapa anggota badan.
Ketua Polis Daerah Marang, Deputi Superintendan Mohd. Zain Mat Dris berkata, sewaktu kejadian, remaja lelaki itu dikatakan dalam perjalanan ke Kuala Berang, Hulu Terengganu.
“Sebaik tiba di lokasi kejadian, sebuah lori dipandu seorang lelaki berusia 70 tahun dari arah bertentangan membuat pusingan U di hadapan Masjid Binjai Rendah.
“Lori yang mahu berpatah balik ke arah Kuala Berang itu dikatakan terlalu rapat dengan motosikal jenis Modenas Kriss ditunggangi mangsa,” katanya di sini hari ini.
Mohd. Zain berkata, ekoran itu, mangsa cuba mengelak namun motosikalnya tiba-tiba hilang kawalan lalu terbabas.

Tambahnya, impak kemalangan tersebut menyebabkan Muhammad Solihin Mustaqim cedera parah sebelum disahkan meninggal dunia oleh pengawai perubatan yang tiba tidak lama kemudian.
“Mayat mangsa telah dihantar ke Unit Forensik, Hospital Sultanah Nur Zahirah, Kuala Terengganu untuk tindakan lanjut. Kes masih disiasat mengikut Seksyen 41 (1) Akta Pengangkutan Jalan 1987,” katanya. – KOSMO! ONLINE


Lelaki OKU cederakan majikan diberkas
Oleh MOHAMAD FAIZAL HASHIM

1 April 2023, 8:38 pm
JOHOR BAHRU – Polis menahan seorang lelaki orang kelainan upaya (OKU) bisu dan pekak setelah disyaki mencederakan bekas majikannya yang ditemui berlumuran darah di Jalan Pertanian 26, Taman Universiti, Skudai, di sini semalam.
Pemangku Ketua Polis Daerah Johor Bahru Utara, Superitenden Fariz Ammar Abdullah berkata, polis menerima laporan berhubung kejadian tersebut daripada orang awam pada pukul 10.56 malam.
“Mangsa berusia 45 tahun itu yang bekerja sebagai pemandu lori kini dirawat di Hospital Sultanah Aminah (HSA) di sini kerana mengalami kecederaan di bahagian tangan, muka dan telinga dipercayai terkena objek tajam.
“Hasil tindakan pantas polis, suspek berusia 26 tahun berjaya ditahan pada pukul 12.15 tengah malam tadi di rumahnya di Taman Universiti,” katanya dalam kenyataan hari ini.
Beliau berkata, pakaian digunakan suspek OKU pendengaran dan bisu semasa kejadian turut dirampas dan semakan rekod lampau mendapati suspek mempunyai rekod kesalahan melibatkan tiga kes jenayah serta satu kes dadah.
“Motif kejadian kerana mangsa dikatakan tidak membayar gaji semasa suspek bekerja dengannya sebagai kalindan lori. Suspek ditahan reman selam tiga hari bermula hari ini bagi membantu siasatan dijalankan. Kes disiasat di bawah Seksyen 324 Kanun Keseksaan,” katanya. – KOSMO! ONLINE


EPL: Manchester City ‘bantai’ Liverpool 4-1
Oleh KOSMO!

1 April 2023, 10:02 pm
MANCHESTER – Juara bertahan, Manchester City mempamerkan aksi dalam kelas tersendiri apabila berjaya menewaskan seteru, Liverpool 4-1 pada aksi Liga Perdana Inggeris (EPL) sebentar tadi.
Pada perlawanan di Stadium Etihad itu, skuad The Citizens kendalian Pep Guardiola tidak dapat menurutkan penyerang sensasi, Erling Haaland ekoran kecederaan.
Sementara itu, The Reds yang dibimbing oleh Jurgen Klopp membariskan kesebelasan terbaik dengan Mohamed Salah, Cody Gakpo dan Diogo Jota mengetuan jentera serangan.
Pasukan pelawat tidak mempunyai masalah untuk mendahului hasil penyudah menarik yang dilakukan oleh Salah pada minit ke-17.
Tersentak dengan itu, City memperkemaskan jentera serangan dan berjaya menyamai jaringan menerusi gol yang dilakukan oleh Julian Alvarez pada minit ke-27.
Bersambung pada babak kedua, City semakin garang apabila hanya memerlukan 56 saat untuk mendahului menerusi gol Kevin de Bruyne selepas menerima hantaran Riyad Mahrez.

Liverpool semakin tertekan apabila kapten pasukan tuan rumah, Ilkay Gundogan menambah derita dengan menyumbat gol ketiga berselang lapan minit kemudian.
Pemain sayap sensasi, Jack Grealish melengkapkan kemenangan bergaya City dengan gol keempat pada minit ke-74 selepas menyudahkan hantaran daripada De Bruyne dengan kedudukan 4-1 kekal sehingga tamat perlawanan.
Keputusan tersebut menyaksikan City kini kekal di tangga kedua EPL dengan mengutip 64 mata manakala Liverpool hanya meraih 42 mata. – KOSMO! ONLINE


Sami Buddha baling duit RM19,421 kepada tetamu majlis hari lahir
Oleh KOSMO!

1 April 2023, 6:00 pm
BANGKOK – Seorang sami Buddha naik ke udara dengan bantuan sebuah kren dan melontar wang tunai 150,000 baht (RM19,421) kepada tetamu majlis hari ulang tahun kelahirannya di sebuah kuil di wilayah Surin, timur laut Thailand pada Selasa lalu, lapor portal berita Thaiger.
Bagi meraikan hari lahirnya yang ke-46 dan tahun ke-24 sebagai sami, Phra Khru Phot Suwannarat menggunakan sebuah kren yang disewa untuk mengangkatnya.
Sami sebenarnya dilarang menerima atau memiliki wang. Ini kerana menurut ajaran Theravada di Thailand, kekayaan peribadi merupakan penghalang untuk menuju nirwana,
Namun, ramai sami tidak mematuhi peraturan itu, demikian menurut tinjauan oleh Pusat Pengajian Buddhisme Universiti Chulalongkorn.
Dalam tinjauan itu, ramai sami menyatakan bahawa mereka mengumpulkan wang dan ada yang menggunakan kad debit serta kredit.
Bagaimanapun, sami yang melemparkan wang itu memulangkan semula sebahagian kekayaannya kepada masyarakat.

Dia juga ialah seorang sami popular dan mempunyai 19,000 pengikut di akaun Facebooknya selain terkenal dengan sumbangan amalnya dan mahir berbahasa Khmer. – Agensi


91 sindiket dadah ditumpas dalam tempoh tiga bulan
Oleh MUHAMMAD NAJIEB AHMAD FUAD

1 April 2023, 5:36 pm
PETALING JAYA – Polis Diraja Malaysia (PDRM) berjaya menumpaskan 91 sindiket dadah dalam pelbagai serbuan dilakukan Jabatan Siasatan Jenayah Narkotik (JSJN) bagi tempoh Januari hingga Mac lalu.
JSJN dalam kenyataan di Facebooknya berkata, seramai 256 orang ahli berkenaan berjaya diberkas serta tiga buah makmal dadah haram berjaya dibongkar dengan tiga tangkapan ahli kimia.
Katanya, pihaknya berjaya memberkas 50,109 orang di bawah pelbagai Seksyen kesalahan yang termaktub di bawah Akta Dadah Berbahaya (ADB) 1952, Akta Racun 1952 dan Akta Penagih Dadah (R&P) 1983.
“Daripada jumlah tersebut seramai 90 individu ditahan di bawah Seksyen 3(1) ADB Langkah-Langkah Pencegahan Khas (LLPK) 1985,” kata kenyataan itu di sini hari ini.
Dalam pada itu, JSJN juga berjaya merampas 7,538 kilogramn (kg) pelbagai jenis dadah dan 1,013 liter (L) pelbagai jenis cecair dadah.
“JSJN juga telah berjaya merampas sebanyak 24,760 kg daun ketum dan 18,049 L air ketum serta dua batang pokok ganja yang membawa nilai rampasan adalah sebanyak RM199.5 juta,” jelasnya.

Tambah kenyataan itu, seramai 2,135 penagih dadah tegar yang mempunyai rekod kesalahan dadah berulang di bawah Seksyen 15(1)(a) ADB 1952 telah dituduh di bawah Seksyen 39C ADB 1952.
“Daripada jumlah tersebut seramai 1,189 individu telah disabitkan kesalahan di bawah seksyen yang sama,” katanya.
Tegasnya, JSJN tidak berkompromi dengan mana-mana penjawat awam yang terlibat dengan aktiviti pengedaran dan penyalahgunaan dadah, seramai 156 orang penjawat awam telah diberkas atas pelbagai kesalahan dadah.
“Empat orang daripadanya ditahan di bawah Seksyen 3(1) ADB Langkah-Langkah Pencegahan Khas (LLPK) 1985,” katanya.
Ujarnya, sepanjang tempoh tersebut, sebanyak 20,204 kertas siasatan dibuka dan daripada jumlah itu sebanyak 17,807 kertas siasatan berjaya dituduh dengan peratus pertuduhan 88.14 peratus.
“Bagi melumpuhkan sindiket pengedaran dadah di Malaysia, pelbagai aset sindiket dadah bernilai RM23.67 juta telah disita manakala sebanyak RM1.89 juta nilai harta yang telah dilucuthak.
“Terdapat dua kes menarik dalam tempoh tersebut iaitu pada 28 Mac lalu, tangkapan ke atas dua individu di sekitar Petaling Jaya, Selangor serta merampas 298.49 kg dadah jenis syabu yang bernilai RM10.7 juta.
“Manakala pada 30 Mac lalu, tangkapan ke atas eman individu di sekitar Seberang Perai Tengah, Pulau Pinang serta merampas 183.6 kg dadah jenis syabu yang bernilai RM6.1 juta,” ujarnya.
JSJN menyeru orang ramai mempunyai maklumat aktiviti pengedaran dan penyalahgunaan dadah di kawasan masing-masing untuk tampil menyalurkan ke Hotline JSJN di talian 012-208 7222. – KOSMO! ONLINE


[VIDEO] Lelaki tabur paku atas jalan ditangkap
Oleh ASLIZA MUSA

1 April 2023, 6:28 pm
BATU GAJAH – Polis telah menahan pemilik kereta Nissan Almera yang dipercayai terlibat dalam kejadian menabur paku di atas jalan di persimpangan lampu isyarat Jalan Ipoh-Lumut dekat Pusing.
Ketua Polis Daerah Batu Gajah, Asisten Komisioner Mohamad Roy Suhaimi Sarif berkata, lelaki berusia 45 tahun itu diberkas di Changkat Larang, Lahat pada pukul 3 pagi tadi dan tangkapan itu dibuat hanya selepas lima jam video kejadian tular di media sosial.
“Suspek kini direman empat hari bermula hari ini bagi membantu siasatan di bawah Seksyen 427 Kanun Keseksaan kerana khianat,” katanya ketika dihubungi di sini hari ini.
Terdahulu tular video berdurasi 24 saat di Facebook yang memaparkan tindakan pemandu sebuah kereta menabur objek dipercayai paku di atas jalan raya.
Perbuatan tidak bertanggungjawab individu itu mengundang pelbagai reaksi warga maya yang rata-rata mengecam tindakan tersebut dan menggesa hukuman tegas dikenakan terhadap pesalah. –  KOSMO! ONLINE


Baru kehilangan suami, rumah pula terbakar
Oleh MOHAMAD NAUFAL MOHAMAD IDRIS

1 April 2023, 6:21 pm
KLANG – Baru sahaja kehilangan suami kira-kira dua bulan lalu, seorang ibu tunggal terpaksa menempuhi satu lagi ujian berat apabila rumah yang didiaminya bersama lima orang anak di Kampung Delek Kanan di sini terbakar pagi tadi.
Ispahani Ismail, 41, berkata, suaminya, Mohd. Rifaie Mohd. Nafiah, meninggal dunia Februari lalu dan ketika kejadian dia berada di dalam bilik kira-kira pukul 10 pagi.
“Tiba-tiba, anak sulung, Asyfa Nurin Eirdeena Mohd. Rifaie, 12, meluru masuk ke dalam bilik dan menjerit memberitahu berlakunya kebakaran di hadapan rumah.
“Saya terus ke bilik anak kedua, Ahmad Fatah Najwan, 10, yang ketika itu sedang tidur sebelum kami keluar melalui pintu belakang. Saya hanya sempat bawa telefon bimbit, sejumlah wang dan beberapa barang anak.
“Sedih tidak dapat selamatkan baju raya anak-anak yang disumbangkan orang ramai. Mungkin tahun ini saya tak dapat pulang ke kampung di Maran, Pahang untuk berhari raya kerana kereta turut terbakar,” katanya ketika ditemui di sebuah inap desa di Kampung Delek hari ini.
Sementara itu, ibu mentua Ispahani, Nik Rohana Nik Lah, 62, berkata rumahnya yang terletak bersebelahan turut terbakar dan ketika kejadian dia bersama tiga cucu berada di surau berdekatan.

“Apabila nampak kepulan asap di rumah, saya terus balik ke rumah dan dapati rumah sudah terbakar. Saya tidak dapat selamatkan apa-apa tapi syukur kerana menantu dan cucu tidak apa-apa,” katanya. – KOSMO! ONLINE


Bengkel, rumah musnah dijilat api di Ampang
Oleh MUHAMMAD NAJIEB AHMAD FUAD

1 April 2023, 6:34 pm
PETALING JAYA – Sebuah bengkel dan rumah musnah dijilat api dalam satu kebakaran di Lembah Jaya Utara, Ampang, petang tadi.
Pengarah Jabatan Bomba dan Penyelamat Malaysia (JBPM) Selangor, Morni Mamat berkata, pihaknya menerima panggilan kecemasan mengenai kebakaran itu pada pukul 4.11 petang.
Katanya, seramai 15 orang pegawai termasuk anggota dari Balai Bomba dan Penyelamat (BBP) Ampang dan Pandan telah digerakkan ke lokasi kejadian dan tiba 12 minit kemudian bagi mengawal kebakaran.
“Kebakaran melibatkan begkel kereta dan rumah berkeluasan 80 kaki persegi masing-masing musnah 90 peratus dan 70 peratus. Ia turut memusnahkan dua buah kenderaan yang berada didalam bengkel tersebut,” katanya dalam kenyataan akhbar di sini hari ini.
Ujarnya, ketika kejadian terdapat enam penghuni warga asing berada di bangunan berkenaan terdiri daripada dua lelaki dewasa, wanita (tiga) dan seorang kanak- kanak.
“Namun, mereka telah bertindak menyelamatkan diri setelah menyedari kebakaran berlaku tanpa mengalami kecederaan,” ujarnya.

Morni berkata, kebakaran berjaya dikawal pada pukul 4.32 petang dan padam sepenuhnya 10 minit kemudian – KOSMO! ONLINE


Harga siling ayam, telur tidak diapung sehingga Aidilfitri
Oleh MOHAMAD FAIZAL HASHIM

1 April 2023, 6:13 pm
JOHOR BAHRU – Kementerian Perdagangan Dalam Negeri dan Kos Sara Hidup (KPDN) tidak bercadang untuk mengapungkan harga siling bagi ayam dan telur sehingga kedatangan Hari Raya Aidilfitri ini.
Menterinya, Datuk Seri Salahuddin Ayub berkata, keputusan itu dibuat berikutan kadar penggunaan bekalan makanan itu dalam kuantiti yang tinggi pada bulan Ramadan dan Syawal ini.
Beliau berkata, walaupun kadar penggunaan yang tinggi, pihaknya memberi jaminan bekalan ayam dan telur mencukupi serta dijual pada harga siling yang ditetapkan.
“Ini telah kita putuskan dalam Kabinet semasa Ramadan dan Syawal, harga ini dikekalkan. Ini kerana Hari Raya Aidilfitri ini istimewa, bukan disambut dua hari tetapi sebulan dan ada yang anjurkan rumah terbuka.
“KPDN dan Kementerian Pertanian dan Keterjaminan Makanan (MAFS) juga telah mengadakan libat urus dan setakat ini kita beri jaminan harga dan bekalan mencukupi dijual pada harga syiling,” katanya ketika ditemui selepas merasmikan Jualan Rahmah Pasaraya Hwa Tai di Pandan di sini hari ini.
Dalam pada itu, Salahuddin berkata, pemantauan yang dilakukan setiap hari sepanjang Ramadan ini mendapati harga barangan asas keperluan tidak berlaku kenaikan harga.

Beliau memberitahu, pemain industri juga telah memberi jaminan dan menyatakan kesediaan mereka untuk membuat lebihan pengeluaran ayam dan telur pada musim Ramadan berikutan peningkatan permintaan. – KOSMO! ONLINE


Cucuk sanggul pengantin tersangkut pada songkok bapa
Oleh KOSMO!

1 April 2023, 5:30 pm
JAKARTA – Detik serius sebuah majlis perkahwinan di Jawa Barat, Indonesia bertukar jenaka apabila cucuk sanggul milik pengantin wanita tersangkut pada songkok bapanya, lapor portal berita Wolipop.
Video acara sungkeman itu dimuat naik oleh akaun TikTok @gimoproject. Di Indonesia, sungkeman merupakan sesi bermaafan antara golongan muda dan orang tuanya.
Ketika berada di pelamin, pengantin perempuan melutut di hadapan ibu bapanya untuk  meminta maaf.
Bagaimanapun, cucuk sanggul wanita itu tersangkut pada songkok bapanya ketika dia hendak bangun tetapi tidak disedari oleh mereka.
Bapa pengantin itu kemudian merasakan ada sesuatu tersangkut pada songkoknya.
Dia kemudian mengambil cucuk sanggul tersebut dari songkoknya dan mencucuknya semula pada kepala anaknya.

Tindakan bapa itu mendapat perhatian netizen di ruangan komen.
“Ekspresi mereka kelakar kenapa semua tidak ketawa,” kata seorang netizen.
“Tak jadi sedih ni,” komen netizen lain. – Agensi


Wanita usia 106 tahun penghias muka depan Vogue
Oleh KOSMO!

1 April 2023, 6:30 pm
MANILA – Majalah Vogue di Filipina menyiarkan gambar seorang wanita berusia 106 tahun, Apo Whang-Od sebagai penghias muka depan edisi Aprilnya sekali gus orang tertua pernah menghiasi kulit majalah berkenaan, lapor portal berita CNN semalam.
Whang-Od juga dikenali sebagai Maria Oggay, menyempurnakan seni tatu pada tubuhnya sejak dia masih remaja.
Menetap di sebuah kampung di pergunungan Buscalan, Whang-Od dianggap sebagai ahli tatu tradisional Kalinga paling tua di Filipina.
Suatu ketika dahulu, tatu yang diketuk dengan tangan pada tubuh wanita itu hanya menggunakan batang buluh, duri pokok limau, air dan arang batu.
“Digembar-gemborkan sebagai mambabatok (pelukis tatu tradisional) terakhir dalam generasinya, Whang-Od telah mencetak simbol suku Kalinga yang mewakili kekuatan, keberanian dan kecantikan pada kulit beribu-ribu orang yang melawat Buscalan,” kata Vogue Filipina.
Sebelum kemunculan Whang-Od di Vogue Filipina, rekod model tertua muka depan majalah itu dipegang oleh pelakon Judi Dench pada 2020 pada usia 85 tahun. – Agensi


BABA’S agih 6,000 bubur lambuk imarah Ramadan
Oleh ISKANDAR SHAH MOHAMED

1 April 2023, 6:05 pm
SHAH ALAM – Pengeluar rempah ratus terkemuka, BABA’S mengagihkan sebanyak 6,000 bubur lambuk kepada orang ramai dan barisan hadapan di sekitar daerah ini, hari ini.
Uniknya, program tanggungjawab sosial korporat (CSR) itu julung kali disertai syarikat berkenaan bagi mengeratkan ukhuwah dan mengimarahkan sambutan Ramadan.
Ketua Pemasaran BABA Product (M) Sdn. Bhd., Azrain Mohamad berkata, pihaknya memperuntukkan lebih 100 kilogram (kg) produk syarikat itu bagi membuat bubur tersebut.
“Setiap masakan itu menggunakan produk BABA’S seperti serbuk ketumbar, serbuk lada hitam, rempah sup dan serbuk kurma.
“Lebih menarik apabila ia menghimpunkan resepi bubur lambauk dari 10 negeri termasuk Sarawak yang mempunyai keunikan tersendiri,” katanya ketika ditemui pada program Rasa Bubur Lambuk Warisan di Dataran Kemerdekaan Shah Alam, di sini.
Selain pengagihan secara pandu lalu, kakitangan BABA’S dan beberapa syarikat penaja lain mengedarkan bubur itu di balai bomba, hospital dan beberapa lokasi tumpuan umum.

Pada program itu, syarikat berkenaan turut menyerahkan sumbangan duit raya kepada 70 anak yatim di negeri ini.
Jelas Azrain, program itu disifatkan berbeza kerana bertemakan tradisi dan warisan yang mengimbau nostalgia rakyat.
“BABA’S sebagai salah satu penaja berbesar hati menyertai program itu yang diharap dapat diperluaskan dalam skala lebih besar di setiap negeri.
“Selain berkongsi rezeki, inisiatif seumpama ini dalat merapatkan lagi ukhwah dengan pelanggan kami,” ujarnya.
Tambah beliau, pihaknya yang kini memiliki sebanyak 41 produk sentiasa mengutamakan pelanggang dan citarasa tempatan sejak bertapak pada 1977. – KOSMO! ONLINE


Peminta sedekah naik Perodua Aruz
Oleh KOSMO!

1 April 2023, 5:58 pm
PETALING JAYA – Pemandangan biasa sekiranya kita melihat peminta sedekah buta yang ditarik oleh seorang lagi peminta sedekah lain meminta derma di kedai-kedai makan serta restoran setiap hari.
Hanya bermodalkan tisu sepeket, peminta-peminta sedekah ini akan berjalan mengutip derma sehingga kita sendiri terfikir berapakah hasil yang diperolehi mereka sehari.
Terbaharu, satu video yang dikongsi oleh pengguna Tik Tok Suka Ngail menunjukkan sepasang peminta sedekah menaiki Perodua Aruz berwarna putih.
Lokasi rakaman video dipercayai diambil sekitar Kuala Lumpur itu menyaksikan pasangan tersebut berjalan selepas meminta derma di sebuah restoran kemudian menaiki sebuah kenderaan pelbagai guna (MPV) tersebut tidak jauh dari lokasi terbabit.
Rata-rata orang ramai turut meluahkan rasa kecewa mereka kerana beranggapan golongan seperti itu hanya ingin mengaut keuntungan semata-mata.
“Sebaik-baik sedekah adalah kepada adik beradik dan keluarga kita dahulu, itu nasihat aku,” jelas Akranim Salleh.

“Aku memang dah lama hilang hormat dekat golongan macam ini, pernah aku nampak mereka naik Toyota Estima sedangkan aku bawa Perodua Axia sahaja,” kata Naim Tajudin. – KOSMO! ONLINE


Pertemuan Anwar, Jinping perkukuh hubungan dua hala
Oleh AMREE AHMAD

1 April 2023, 5:03 pm
PUTRAJAYA- Perdana Menteri, Datuk Seri Anwar Ibrahim melakar sejarah apabila dapat bertemu Presiden China, Xi Jinping di Dewan Besar Rakyat, di ibu kota Beijing semalam.
Kali terakhir pemimpin Malaysia berpeluang berjumpa tokoh tertinggi China tersebut ialah pada 25 April 2019 melibatkan Perdana Menteri ketika itu Tun Dr. Mahathir Mohamad.
Menurut kenyataan Wisma Putra, pertemuan itu seumpama mengimbau balik sejarah dua negara pada kurun ke-15 ketika Malaysia dirujuk sebagai empayar Kesultanan Melaka.
“Mereka berdua mengulangi komitmen padu mengukuhkan persahabatan dan kebetulan genap sedekad Kerjasama Strategik Komprehensif Malaysia-China tahun ini.
“Jinping menyambut baik kedatangan Anwar selepas empat bulan menyandang jawatan ketua kerajaan dan dilakukan pula ketika bulan suci Ramadan,” katanya tadi.
Anwar juga kata Wisma Putra berkata, kekukuhan kerjasama ekonomi berdasarkan angka terkini dagangan serta pelbagai projek khas di bawah inisiatif jalan dan jalur China.

“Beliau turut menyambut baik pelaburan baharu dalam pelbagai sektor oleh negara itu termasuk bidang ekonomi digital, pertanian moden dan tenaga boleh diperbaharui,” katanya. – KOSMO! ONLINE


11 warga Malaysia terselamat, bot dinaiki karam hanyut ke perairan Filipina
Oleh IVAN AMIRUL

1 April 2023, 4:57 pm
SANDAKAN – Seramai 11 individu termasuk tiga kanak-kanak berdepan detik cemas apabila bot dinaiki mereka karam sebelum hanyut ke perairan Filipina sejak tiga hari lalu.
Bagaimanapun, kesemua mangsa terlibat berjaya menyelamatkan diri dengan duduk di atas bot yang terbalik sebelum ditemui pasukan keselamatan semalam.
Markas Wilayah Laut 2 (MAWILLA 2), Tentera Laut Diraja Malaysia (TLDM) dalam satu kenyataan berkata, pihaknya menerima maklumat tentang sebuah Kapal Dagang Tomini Dynasty menemui seramai 11 warga Malaysia di Perairan Sibutu, Filipina.
“Berdasarkan maklumat diterima, bot berkenaan terbalik akibat cuaca buruk. Kapal Diraja Paus (KD PAUS) diatur gerak untuk melaksanakan pertemuan bersama kapal dagang itu di Tanjung Labian bagi mengambil kesemua mangsa terlibat.
“Mangsa kemudian dihantar ke Pulau Tambisan sebelum diserahkan kepada Pasukan Polis Marin (PPM) Lahad Datu untuk tindakan lanjut,” kata kenyataan itu.
Sementara itu, salah seorang mangsa dikenali sebagai Siti Naun Osman, 25, berkata, dia bersama 10 mangsa lain iaitu lima wanita, dua lelaki dan tiga kanak-kanak dalam perjalanan dari Tawau menuju ke Semporna pada sebelah malam, 29 Mac lalu.

“Bot dinaiki kami tiba-tiba dipukul ombak kuat dan terbalik. Semua penumpang terpaksa bertahan selama tiga hari dengan hanya duduk di atas bot yang terbalik,” katanya. – KOSMO! ONLINE


Bekas isteri minta digendong 100 kilometer syarat rujuk semula
Oleh KOSMO!

1 April 2023, 5:00 pm
BEIJING – Sebuah klip video tular di media sosial China memaparkan seorang lelaki berjalan sambil menggendong seorang wanita di sebatang jalan, lapor portal berita Wolipop.
Lelaki berbaju hitam itu kelihatan bertongkat. Dia menggendong seorang wanita yang memakai baju pengantin bewarna putih dan tiara di kepalanya.
Pasangan itu merupakan bekas suami isteri. Mereka sebelum ini memilih untuk bercerai akibat konflik yang timbul.
Selepas tiga tahun, lelaki itu sedar akan kesalahannya kerana wanita itu sentiasa melayaninya dengan baik. Dia kemudian meminta untuk bersama semula.
Bagaimanapun, wanita itu memberikan syarat kepadanya sebelum mereka boleh berkahwin semula.
Salah satu syarat tersebut adalah pada hari perkahwinan mereka, lelaki itu perlu membawa wanita tersebut pulang rumah ibu bapanya yang terletak sejauh 100 kilometer (km).

Ketika kejadian, lelaki yang dilihat keletihan itu terpaksa mengikat bekas isterinya menggunakan tali merah supaya tidak terjatuh.
Menurut wanita itu, tujuan dia membuat permintaan tersebut adalah supaya bekas suaminya sentiasa mengingati dan menghargai perkahwinan mereka.
Lelaki itu bernasib baik kerana apabila dia baru berjalan kira-kira 10 km, wanita itu meminta dia berhenti dan memaafkannya.
Selepas itu, pasangan tersebut pulang ke rumah wanita itu dan melangsungkan perkahwinan. – Agensi


LBS, SANY Group meterai kerjasama projek hartanah dan pelabuhan RM11 bilion
Oleh MUHAMMAD IKHWAN IDERIS

1 April 2023, 4:15 pm
PETALING JAYA – Pemaju hartanah terkemuka, LBS Bina Group Berhad (LBS) hari ini menandatangani Perjanjian Persefahaman (MoU) dengan SANY Group Co., Ltd. (SANY Group), peneraju global dalam bidang kejuruteraan mesin dan pengeluaran perkilangan.
Berpengkalan di China, SANY Group, yang disenaraikan oleh Forbes sebagai syarikat yang ke-468 terbesar di dunia merupakan syarikat pengeluar peralatan berat kedua terbesar di dunia dan terkenal dengan produk inovatif serta berkualiti tinggi.
Ia juga merupakan pengeluar utama peralatan berteknologi tinggi dan terlibat dalam aktiviti pembinaan am dengan 20 buah pusat penyelidikan serta pembangunan (R&D), pembuatan kereta, peralatan mesin pelabuhan, industri tenaga baharu, reka bentuk seni bina, internet industri dan pengeluar produk konkrit pra-tuang dengan jalinan kerjasama di 150 buah negara.
Menerusi MoU tersebut, LBS dan SANY Group akan bekerjasama untuk meneroka sistem struktur terkini SANY Group bagi membangunkan 10,000 unit hartanah di seluruh Asia, dengan jumlah nilai projek kira-kira RM3 bilion.
Kedua-dua pihak juga akan bersama-sama meneroka, menyelidik dan merancang pelabuhan pintar laut dalam di Melaka dan membina pusat setempat Hab Pelabuhan Industri 4.0 di Zon Ekonomi Persisiran Pantai Melaka (M-WEZ), yang terdiri daripada zon perdagangan bebas, minyak dan taman perindustrian cecair gas asli serta perniagaan berkaitan pelabuhan yang menggunakan kepakaran, dengan jumlah pelaburan kira-kira RM8 bilion.
Hock San (dua dari kanan) dan Presiden Sany Group, Tang Xiu Guo, bertukar dokumen MoU sambil disaksikan oleh Ketua Pegawai Eksekutif MGB Berhad, Datuk Richard Lim dan Pengarah Urusan Leaptec Engineering Sdn Bhd., Datuk Mohd Anis Hisham Abd Aziz.
Majlis menandatangani MoU tersebut diadakan di China World Hotel Beijing, China, yang mana Pengerusi Eksekutif, Tan Sri Lim Hock San telah menandatangani bagi pihak LBS manakala SANY Group diwakili oleh Presiden, Tang Xiu Guo.

Majlis bersejarah tersebut turut disaksikan oleh Perdana Menteri, Datuk Seri Anwar Ibrahim dan barisan jemaah menteri termasuk Menteri Pengangkutan, Anthony Loke; Menteri Pembangunan Kerajaan Tempatan, Nga Kor Ming; Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz; Menteri Sains, Teknologi dan Inovasi, Chang Lih Kang; Menteri Luar Negeri, Datuk Seri Zambry Abdul Kadir dan Menteri Pelancongan, Seni & Budaya, Datuk Seri Tiong King Sing.
Perjanjian tersebut berkuatkuasa selama satu tahun bermula hari ini dengan lanjutan secara automatik untuk tempoh satu tahun lagi, melainkan perjanjian tersebut diperbaharui dan dipersetujui oleh kedua-dua pihak.
Hock San berkata, pihaknya telah lama bekerjasama dengan SANY Group sejak 2017, yang mana kedua-dua syarikat menjalin usahasama untuk memulakan kilang konkrit pra-tuang IBS (sistem binaan industri).
“Kami berbesar hati untuk terus bekerjasama dengan SANY Group bagi meneroka sinergi bagi kedua-dua pembangunan hartanah dan pembangunan industri di seluruh Asia serta pembangunan pelabuhan di Melaka.
“LBS turut berhasrat untuk menjadi pemaju terkemuka di peringkat serantau dan berharap ianya tercapai melalui penggunaan produk konkrit pra-tuang IBS.
“Di samping itu, terdapat pelbagai potensi di negeri Melaka dan kami optimis untuk menyumbang kepada pertumbuhan ekonomi dalam negeri menerusi pembangunan pelabuhan perindustrian,” katanya dalam satu kenyataan. – KOSMO! ONLINE


Penyamun bertopeng bawa lari barang kemas, wang tunai
Oleh MUHAMMAD NAJIEB AHMAD FUAD

1 April 2023, 5:13 pm
PETALING JAYA – Seorang lelaki diserang serta disamun sekumpulan lelaki bertopeng bersenjatakan parang dalam kejadian di Taman Bukit Kinrara, Puchong dekat sini, awal pagi tadi.
Ketua Polis Daerah Serdang, Asisten Komisioner A. A. Anbalagan berkata, kejadian kira-kira pukul 4.10 pagi itu dikatakan berlaku ketika mangsa berumur 24 tahun berada di rumah didatangi lapan lelaki.
Katanya, salah seorang daripada suspek bertindak menumbuk beberapa kali bahagian muka mangsa dan meminta mangsa memberitahu tempat penyimpanan duit.
“Mangsa di bawa masuk ke dalam rumah oleh suspek dan ketika masuk dalam rumah, ibu mangsa berada di dalam dan suspek telah memaksa ibu mangsa untuk membuka barang kemas yang sedang dipakai.
“Kemudian suspek menyelongkar setiap bilik dalam rumah mangsa sebelum kesemua suspek beredar dari lokasi kejadian,” katanya dalam kenyataan akhbar di sini hari ini.
Anbalagan berkata, dalam kejadian itu juga kesemua suspek berjaya melarikan dua beg berisi emas dengan berat dianggarkan empat kilogram serta wang tunai berjumlah kira-kira RM5,000.

Menurut Anbalagan, kes disiasat akan di bawah Seksyen 395 dan 397 Kanun Keseksaan.
“Kepada mana-mana pihak mempunyai sebarang maklumat mengenai kejadian tersebut boleh menghubungi pihak polis bagi membantu dalam menjalankan siasatan,” jelasnya. – KOSMO! ONLINE


Dua lelaki ditahan ketika COD mercun, bunga api
Oleh MUHAMMAD ZIKRI

1 April 2023, 4:44 pm
PONTIAN – Tindakan dua lelaki masing-masing berusia 30 dan 32 tahun menjalankan perniagaan menjual mercun serta bunga api secara dalam talian mengundang padah apabila mereka ditahan di tepi Jalan Penerok – Kukup disini pada pukul 9.30 malam semalam.
Ketua Polis Daerah Pontian, Superintandan Mohammad Shofee Tayib berkata, mereka ditahan ketika dalam perjalanan menghantar tempahan kepada pelanggan menggunakan kereta jenis Toyota Vios.
“Pemeriksaan menemui mercun dan bunga api yang disorok dianggarkan bernilai RM5,000. Selain mercun dan bunga api, kenderaan digunakan suspek turut rampas untuk siasatan lanjut,” katanya dalam satu kenyataan disini, hari ini.
Tambah Mohammad Shofee, berdasarkan siasatan awal, kedua-dua suspek mengaku menjual mercun dan bunga api secara dalam talian dan pembayaran adalah secara ‘cash on delivery’ (COD).
Katanya, kedua-dua mereka yang ditahan remah disiasat dibawah Seksyen 8 Akta Bahan Letupan Api 1957 dan jika sabit kesalahan boleh dikenakan hukuman penjara maksimum 7 tahun atau denda RM10,000.
Oleh demikian, pihaknya memberikan amaran kepada orang ramai supaya tidak menjual mercun dan bunga api yang tidak dibenarkan kerana boleh mengundang bahaya kepada orang lain. – KOSMO! ONLINE


Polis berkas lelaki menyamar wanita untuk mengemis
Oleh KOSMO!

1 April 2023, 4:28 pm
BANDAR RAYA KUWAIT – Seorang lelaki Asia yang memakai niqab ditahan oleh Pentadbiran Am Penyiasatan Hal Ehwal Kediaman di Kuwait, lapor media tempatan seperti dilaporkan portal berita Gulf News semalam.
Tangkapan itu dibuat baru-baru ini sempena kempen membanteras aktiviti meminta sedekah oleh pihak berkuasa Kuwait khususnya semasa bulan Ramadan.
Kementerian Dalam Negeri telah menekankan kepentingan menangani masalah pengemis yang dianggap sebagai jenayah terhadap masyarakat dan menjejaskan imej negara.
Ketua Direktorat Perhubungan Awam dan Media Keselamatan kementerian dalam negeri menyeru penduduk Kuwait supaya melaporkan perbuatan mengemis kepada pihak berkuasa melalui nombor telefon yang diberikan atau nombor kecemasan 112.
Kementerian berkenaan telah menggariskan peranan penting yang dimainkan oleh rakyat dalam menjaga kepentingan.
Sumber keselamatan mengesahkan bahawa mana-mana ekspatriat yang ditangkap mengemis akan dihantar pulang serta-merta, manakala penaja mereka mungkin disenaraihitamkan daripada menaja mana-mana ekspatriat datang ke Kuwait. – Agensi


KKM bentang RUU baharu kawal sediaan nikotin dalam vape
Oleh MOHD. HUSNI MOHD. NOOR

1 April 2023, 4:26 pm
PUTRAJAYA – Kementerian Kesihatan (KKM) akan membentangkan Rang Undang-Undang (RUU) baharu di Dewan Rakyat Mei depan bagi mengawal sediaan nikotin dalam cecair rokok elektronik atau vape.
Menterinya, Dr. Zaliha Mustafa berkata, RUU itu akan dibentangkan segera dan dijangka dapat dilakukan pada Mesyuarat Kedua, Penggal Kedua, Parlimen Kelima Belas akan datang.
Beliau berkata, RUU itu penting bagi memastikan terdapat kawalan menyeluruh terhadap sediaan nikotin atau gel mengandungi nikotin di dalam cecair vape.
“RUU itu akan mengawal selia semua produk merokok termasuk bahan merokok mengandungi nikotin yang digunakan untuk tujuan merokok.
“Kami sangat prihatin di atas kebimbangan, reaksi dan maklum balas diterima di media massa susulan pengecualian cukai sediaan cecair atau gel mengandungi nikotin itu,” katanya menerusi kenyataan akhbar hari ini.
Katanya, KKM telah menjalankan sesi libat urus berkenaan dasar yang ditetapkan di bawah RUU baharu itu termasuk peruntukan Generasi Penamat Rokok (GEG) kepada semua pihak berkepentingan seperti ahli parlimen, badan bukan kerajaan, badan profesional dan pihak lain berkaitan.

“KKM juga mempergiatkan kempen advokasi kesedaran bahaya merokok termasuk penggunaan vape melalui Pelan Generational Endgame Anti Rokok (GEGAR).
“GEGAR adalah program pencegahan merokok dan intervensi berhenti merokok di sekolah dan institusi pengajian tinggi melalui kerjasama pelbagai kementerian dan badan bukan kerajaan,” jelasnya.
Pada Belanjawan 2023 lalu, kerajaan memutuskan untuk mengenakan duti eksais ke atas produk cecair atau gel mengandungi nikotin yang digunakan untuk rokok elektronik dan vape.
Malah, kerajaan juga bersetuju mewartakan duti eksais bagi cecair vape dengan kandungan nikotin pada kadar 40 sen setiap mililiter (ml) dalam usaha mengenakan cukai produk cecair atau gel yang mengandungi nikotin itu
Lanjutan itu, sediaan cecair atau gel mengandungi nikotin untuk tujuan merokok menggunakan rokok elektronik atau peranti pengewapan elektronik kini adalah suatu barangan berduti eksais dan dikawal di bawah Akta Eksais 1976 [Akta 176].
Akta Eksais 1976 memperuntukkan kawalan antaranya dengan melesenkan aktiviti pengilangan dan penggudangan yang melibatkan sediaan ini.- KOSMO! ONLINE


Buaya tembaga makin kerap muncul di Sungai Melaka
Oleh DIYANATUL ATIQAH ZAKARYA

1 April 2023, 4:35 pm
MELAKA – Kelibat Sang Bedal sepanjang dua meter didakwa semakin kerap muncul di pesisir Sungai Melaka, malah beberapa rakaman klip video dan gambar buaya itu berjemur di dahan pokok bakau turut tular di laman sosial.
Terbaharu, kejadian itu turut disaksikan sendiri oleh Ahli Dewan Undangan Negeri (ADUN) Kota Laksamana, Low Chee Leong, yang mendakwa melihat haiwan reptilia itu di pesisir berhampiran sebuah hotel terkemuka negeri ini, minggu lalu.
“Sebelum ini saya ada menerima aduan orang ramai mengenai kelibat haiwan pemangsa itu dilihat semakin kerap muncul di pesisir Sungai Melaka dan situasi itu menimbulkan kebimbangan.
“Jadi saya sendiri telah tinjau kawasan itu dan nampak buaya tersebut di pesisiran sungai berhampiran sebuah hotel, buaya ini dikatakan muncul pada waktu panas sekitar pukul 2 sehingga 4 petang,” katanya kepada pemberita, di sini, hari ini.
Kali terakhir buaya jenis tembaga itu dikatakan muncul pada sembilan bulan lalu, namun saiznya dikatakan lebih kecil berbanding yang ditemui baru-baru ini.
Tambahnya, Chee Leong, pihaknya telah meminta Jabatan Perlindungan Hidupan Liar dan Taman Negara (Perhilitan) untuk menjalankan segera operasi penangkapan buaya tersebut.

“Saya juga minta pihak terlibat untuk memasang papan tanda mengingatkan orang ramai yang bersiar-siar di pesisir Sungai Melaka supaya berhati-hati,” katanya.
Sementara itu, Pengarah Perhilitan negeri, Mohd Firrdhaus Mahmood berkata, usaha menangkap buaya tersebut telah dilaksanakan sejak tahun lalu sejurus menerima aduan daripada orang ramai.
“Kita telah memasang perangkap, namun ia tidak berhasil dan usaha menjejaki buaya itu masih giat dilaksanakan.
“Selain itu Perhilitan juga telah bekerjasama dengan Perbadanan Pembangunan Sungai dan Pantai Melaka untuk mengesan pergerakan buaya tersebut,” katanya. – KOSMO! ONLINE


53 unit bubu naga bernilai RM6,860 dirampas APMM
Oleh WAT KAMAL ABAS

1 April 2023, 4:17 pm
PARIT BUNTAR – Sebanyak 53 unit bubu naga dirampas Agensi Penguatkuasa Maritim Malaysia (APMM) Zon Kuala Kurau pada kedudukan 7.4 batu nautika barat Pulau Sangga Besar kira-kira pukul 2.10 petang semalam.
Pengarah Zon Maritim Kuala Kurau, Komander Maritim Mohd. Najhan Azman Hamid berkata, ketika pasukannya menjalankan rondaan rutin di perairan Kerian dan Larut Matang, pihaknya telah mengesan pelampung yang mencurigakan di kawasan tersebut.
“Hasil pemeriksaan mendapati ia merupakan penanda kepada bubu naga dan anggota peronda telah menemui sebanyak 53 unit bubu naga. Kesemua bubu naga itu dirampas dan dibawa balik ke Jeti Zon Maritim Kuala Kurau untuk tindakan lanjut,” katanya dalam satu kenyataan hari ini.
Menurut Mohd Najhan, anggaran jumlah nilai rampasan kesemua bubu naga itu RM6,860 dengan nilai RM70 setiap unit dan kes disiasat di bawah Seksyen 11 (3)(c) Akta Perikanan 1985. – KOSMO! ONLINE


Ustaz Wadi mohon tunda tarikh siasatan, nafi berceramah tanpa tauliah
Oleh KOSMO!

1 April 2023, 3:35 pm
PETALING JAYA – Penceramah bebas, Ustaz Mohamad Wadi Annuar Ayub tampil menjelaskan situasi sebenar mengenai dakwaan beliau menyampaikan ceramah di Perlis tanpa tauliah sehingga dipanggil Jabatan Hal Ehwal Agama Islam Negeri Perlis (JAIPs) untuk memberi keterangan.
Terbaharu, Ustaz Wadi Annuar menerusi satu kenyaataan rasmi di Facebooknya memaklumkan acara yang dihadirinya di Kampung Abi Padang Machang, Perlis pada Khamis lalu bukanlah majlis pengajian agama, sebaliknya acara santai bersama masyarakat setempat sahaja.
“Pada 30 Mac 2023 pukul lebih kurang 9.45 malam, saya Ustaz Mohamad Wadi Annuar menghadiri program Solat Terawih dan Sembang Santai Bersama Ustaz Wadi Annuar di Markaz Tarbiyah PAS Kawasan Kangar, Kampung Abi Padang Machang, Kangar Perlis.
“Saya dimaklumkan oleh pihak penganjur bahawa program ini bukan majlis pengajian agama dan ia hanya program sembang santai bersama masyarakat setempat melibatkan beberapa soalan berkaitan perkembangan berkaitan pertubuhan bukan kerajaan (NGO) kelolaan saya, keadaan terkini ibadah umat Islam di Mekah dan Madinah dan beberapa kupasan isu semasa.
“Maka saya menerima jemputan yang diadakan di premis persendirian tersebut serta tidak memerlukan tauliah agama negeri,” katanya.
Dalam kenyataan itu juga, Ustaz Wadi Annuar berkata, beliau tidak pernah dipelawa permohonan tauliah melalui perjumpaan dengan Exco Agama Islam Negeri Perlis seperti yang dinyatakan dalam sebahagian laporan akhbar dan saya belum pernah mengadakan perjumpaan bersama JAIPs seperti didakwa.

“Pada 29 Mac 2023, saya menerima surat perintah hadir siasatan oleh JAIPs bertarikh 7 April 2023. Disebabkan kekangan masa dan jadual program padat, saya sendiri memohon untuk mengubah tarikh hadir siasatan pada 17 April 2023 dan diterima pihak berkenaan.
“Saya juga menjunjung perintah Raja Perlis, Tuanku Syed Sirajuddin Putra Jamalullail dan tidak pernah mempersendakan peraturan yang dititahkan oleh baginda,” ujarnya. – KOSMO! ONLINE


SKMM arah syarikat telco larang pautan URL dalam SMS
Oleh KOSMO!

1 April 2023, 4:04 pm
PETALING JAYA – Kementerian Komunikasi dan Digital (KKD) melalui Suruhanjaya Komunikasi dan Multimedia Malaysia (SKMM) mengeluarkan arahan kepada semua syarikat telekomunikasi untuk melarang sebarang kandungan pautan pelokasi sumber seragam (URL) dalam khidmat pesanan ringkas (SMS).
Timbalan Menteri KKD, Teo Nie Ching berkata, arahan tersebut dikeluarkan bagi mengelakkan pengguna menjadi mangsa ‘scam’ atau penipuan dalam talian.
“MCMC telah mengeluarkan satu arahan kepada syarikat telco untuk pastikan tiada seorang pun yang akan tersalah tekan URL itu dan berkemungkinan menjadi mangsa (penipuan dalam talian).
“Banyak penipuan dalam talian berlaku apabila pengguna tersalah tekan pautan tersebut, kemudian memberi maklumat peribadi dan akhirnya menjadi mangsa,” katanya ketika menjadi tetamu di Ai FM sempena Sambutan Ulang Tahun RTM ke-77 hari ini.
Bagaimanapun, beliau berkata, arahan tersebut akan berkuat kuasa secara berperingkat dan berharap syarikat yang terlibat dapat melaksanakan arahan tersebut dalam masa yang terdekat. – KOSMO! ONLINE


Gara-gara ganggu isteri orang, dua lelaki parah ditetak
Oleh MUHAMMAD NAJIEB AHMAD FUAD

1 April 2023, 3:06 pm
PETALING JAYA – Dua lelaki cedera parah selepas ditetak dengan senjata parang dalam kejadian di Jalan Mutiara Raya, Cheras, dekat sini semalam.
Ketua Polis Daerah Cheras, Asisten Komisioner Zam Halim Jamaluddin berkata, kejadian pada pukul 4 pagi itu dipercayai berlaku selepas kedua-dua mangsa yang berumur 23 dan 32 tahun itu cuba mengganggu isteri suspek berumur 44 tahun.
“Pergaduhan itu dipercayai berlaku akibat salah seorang daripada mangsa cuba untuk menganggu isteri suspek. Kedua-dua mangsa mengalami kecederaan parah kerana ditetak menggunakan parang,” katanya dalam kenyataan akhbar di sini hari ini.
Tambahnya, susulan kejadian itu, sepasukan anggota dari Bahagian Siasatan Jenayah (D7), Ibu Pejabat Polis Daerah (IPD) Cheras menahan seorang wanita berumur 39 tahun dipercayai bersubahat dengan suspek utama kira-kira pukul 7.30 malam hari yang sama.
“Pihak polis juga sedang memburu suspek utama dikenali sebagai H. Heranpal Singh dengan alamat terakhir di 241, Jalan Karak, 28400, Mentakab, Pahang,” ujarnya.
Suspek yang dikehendaki polis terlibat kes tetak dua lelaki di Cheras
Zam Halim bagaimanapun menasihati orang ramai supaya tidak membuat sebarang spekulasi berhubung kejadian itu.

“Orang ramai yang mempunyai maklumat berhubung suspek serta kejadian ini boleh menghubungi Hotline Polis Cheras di talian 03-9284 5050/ 5051, Hotline Polis Kuala Lumpur di talian 03-2115 9999 atau mana-mana Balai Polis yang berdekatan,” jelasnya. – KOSMO! ONLINE


Industri perniagaan negara di landasan tepat – Anwar
Oleh KOSMO!

1 April 2023, 3:48 pm
PETALING JAYA – Kerajaan Malaysia optimistik bahawa masa depan industri perniagaan Malaysia berada di landasan yang tepat untuk terus berkembang.
Perdana Menteri, Datuk Seri Anwar Ibrahim berkata, keyakinan tersebut disandarkan hasil rundingan dengan Kerajaan China dan pelabur berprofil tinggi dalam lawatan rasmi beliau ke negara itu.
Dalam pada itu, Anwar yang juga Menteri Kewangan memberi jaminan bahawa di bawah pentadbiran Kerajaan Perpaduan beliau akan memastikan urusan perniagaan dan pelaburan di negara ini dipermudahkan.
Tambah beliau, ia sekali gus membolehkan membina lebih banyak perkongsian dengan syarikat Malaysia, terutamanya dalam sektor strategik dalam memajukan hubungan yang lebih erat.
“Daripada pengalaman saya, ini tidak pernah berlaku sebelum ini, dan tidak pernah dalam beberapa tahun kebelakangan ini terdapat begitu ramai kapten industri terkemuka yang berkumpul bersama. Ini adalah permulaan baharu bagi Malaysia,” katanya ketika berucap pada Forum Perniagaan Malaysia-China sempena lawatan rasmi ke China hari ini.
Sementara itu, Anwar turut menzahirkan hasrat untuk meneruskan iltizam menjadikan Malaysia sebagai ‘Harimau Asia’ hasil peluang perdagangan yang kukuh antara Malaysia dan China.

Terdahulu, Anwar dalam pengumumannya di hadapan ribuan pelabur dan komuniti perniagaan memaklumkan Malaysia memperoleh komitmen pelaburan dari China sebanyak RM170 bilion dan ia adalah tertinggi direkodkan dalam sejarah. – KOSMO! ONLINE


[VIDEO] Kekecohan libatkan penyokong Perak FC, ‘casual’ Penang tular
Oleh KOSMO!

1 April 2023, 3:29 pm
GEORGE TOWN – Tular video kejadian pergaduhan dipercayai membabitkan sekumpulan penyokong Perak FC dan ‘casual’ Penang selepas berakhir perlawanan keenam Liga Super di Stadium Bandaraya di sini lewat malam tadi.
Sehingga petang ini, masih belum diketahui jumlah sebenar individu terlibat termasuk motif sebenar kejadian berlaku.
Menjengah di satu ruangan TikTok, netizen berbalas komen termasuk ada yang mengaitkan punca mercun yang dilemparkan penyokong.
“Merugikan pasukan masing-masing jika didenda oleh FAM (Persatuan Bola Sepak Malaysia),” ujar seorang netizen.
“Sudah-sudahlah…bola ini hendak eratkan perpaduan bukan gaduh-gaduh,” kata seorang pengguna media sosial.
“Kita perak selalu kena pandang buruk bang reda sajalah, walaupun benda bukan daripada kita,” beritahu netizen lagi.

Terdahulu, pada perlawanan malam tadi, Penang FC melakar kejutan apabila buat pertama kali mencipta kemenangan di laman sendiri musim ini selepas membenam Perak FC 3-1. – KOSMO! ONLINE


Andre tempat keempat Terbuka Australia
Oleh MUHAMMAD ZUHAILY BADLISHAH

1 April 2023, 3:58 pm
KUALA LUMPUR – Hasrat jaguh lompat kijang negara, Andre Anura Anuar untuk menaiki podium pada Terbuka Australia tidak kesampaian apabila menamatkan saingannya di tempat keempat sebentar tadi.
Bagaimanapun, Andre, 24, tetap boleh bergembira dengan peningkatan prestasinya pada aksi final di Queensland Sport and Athletics Centre, Brisbane itu.
Pemenang pingat emas Sukan SEA Hanoi 2021 itu melakukan lompatan sejauh 16.10 meter (m), catatan yang lebih bagus berbanding 15.63m sewaktu di pusingan kelayakan kelmarin.
Namun, Andre yang juga pemegang rekod lompat jauh kebangsaan, terpaksa menerima hakikat dengan jarak lebih jauh dilakukan tiga pemenang pingat emas, perak dan gangsa dari Australia.
Connor Murphy muncul juara dengan catatan 16.61m walaupun terikat jarak yang sama dengan Aiden Hinson di tempat kedua, manakala gangsa menjadi milik Julian Konle selepas melakukan 16.50m.
Andre dilihat berada pada landasan yang betul untuk mempertahankan pingat emasnya pada Sukan SEA Kemboja 2023 di Phnom Penh bermula 5 Mei ini.

Difahamkan, Andre masih mendahului carta Asia Tenggara kerana pemenang perak dan gangsa di Hanoi tahun lalu, Mark Harry Diones dari Filipina dan Tran Van Dien (Vietnam) belum melepasi jarak 16m tahun ini. – KOSMO! ONLINE


Ribut petir, hujan lebat di tujuh negeri petang ini
Oleh KOSMO!

1 April 2023, 3:41 pm
PETALING JAYA- Amaran ribut petir, hujan lebat dan angin kencang dikeluarkan di tujuh negeri sehingga pukul 6 petang ini.
Jabatan Meteorologi Malaysia (MetMalaysia) berkata, ribut petir dijangka berlaku di seluruh Kuala Lumpur dan Putrajaya.
Menurut MetMalaysia, hujan lebat turut dijangka di Pahang (Bentong, Maran, Bera, Pekan dan Rompin).
Kata MetMalaysia, Selangor di Klang, Gombak, Petaling, Kuala Langat, Hulu Langat dan Sepang, manakala Negeri Sembilan di Jelebu dan Jempol.
Tambah Met Malaysia, cuaca sama bakal melanda Johor iaitu di Tangkak, Segamat, Muar, Batu Pahat, Kluang, Pontian, Kulai dan Johor Bahru.
Bagi Sabah, ribut petir diramal berlaku sekitar Pantai Barat (Ranau) dan Sandakan (Telupid, Kinabatangan, Beluran dan Sandakan). – KOSMO! ONLINE


4 beradik maut: Ibu masih trauma, bapa selesai beri keterangan
Oleh NUR ALINA HASSAN

1 April 2023, 3:10 pm
MUAR – Polis masih belum dapat merakam keterangan wanita yang kehilangan empat anak dalam kejadian kebakaran di Kampung Sabak Awor, Jalan Ismail, di sini, Rabu lalu.
Ketua Polis Daerah Muar, Asisten Komisioner Raiz Mukhliz Azman Aziz, ibu mangsa dikenali Nabila Sedu, 31 masih kelihatan trauma dan polis sukar untuk mendapatkan sebarang kenyataan daripadanya.
Bagaimanapun katanya, polis telah selesai merakam percakapan bapa kepada empat kanak-kanak berkenaan, Thein Ko Htut, 30, pada Sabtu.
“Kita baru selesai (rakaman percakapan) bapa dia (empat beradik mangsa kebakaran), mak kanak-kanak (pula) masih trauma,”katanya.
Rabu lalu, media melaporkan empat beradik maut selepas kediaman dihuni mereka di Lorong Haji Muhammad, Jalan Ismail, Kampung Sabak Awor di sini, terbakar sebentar tadi.
Dalam kejadian pukul 7.49 petang itu, mangsa dikenali sebagai Puteri Aisyah Tenko To, 8; Mohd. Hakim, 6; Mustakim, 4 dan Fatihah Aisyah, 3 ditemui tidak sedarkan diri dalam bilik air di bahagian dapur rumah.-KOSMO! ONLINE


Bank kaut untung patut contohi kerajaan Selangor beri bonus
Oleh KOSMO!

1 April 2023, 4:12 pm
PETALING JAYA – Sektor swasta terutama industri mengaut keuntungan besar harus mencontohi kerajaan Selangor yang menyediakan tambahan gaji sebulan sebagai bantuan perayaan Hari Raya Aidilfitri kepada penjawat awam negeri itu.
Setiausaha Agung Kesatuan Kebangsaan Pekerja-pekerja Bank (NUBE), J. Solomon melalui satu kenyataan berkata, walaupun kerajaan Selangor mengalami defisit sejak tiga tahun lalu, namun masih mengiktiraf perkara yang perlu diutamakan.
“Bank-bank di Malaysia yang mengaut keuntungan berbilion-bilion ringgit sepatutnya tiada masalah untuk menghulurkan bantuan sedemikian bagi membolehkan umat Islam menikmati sambutan Aidilfitri dengan tenang.
“Malah, bank-bank sepatutnya berusaha untuk melakukan yang lebih baik berbanding perkhidmatan awam.,” katanya hari ini.
Tambahnya, di Indonesia, yang mana majoriti penduduknya turut menyambut Aidilfitri, majikan di negara itu diwajibkan oleh undang-undang supaya semua pekerja dibayar tambahan
sebulan gaji sempena perayaan tersebut.
“Bank-bank di Indonesia yang juga mencatatkan keuntungan cemerlang seperti yang disaksikan di Malaysia, membayar dua bulan kepada pekerja mereka.

” Semua bank di Indonesia menyedari inilah masanya pekerja mereka, khususnya mereka yang berada di peringkat bawah dalam hierarki gaji amat memerlukan pendapatan tambahan,” katanya.
Sehubungan itu, katanya, para Ketua Pegawai Eksekutif bank perlu bertanggungjawab secara sosial dan melakukan perkara yang betul kerana mereka akan membuat lebih banyak keuntungan dari tahun ke tahun. – KOSMO! ONLINE


2,000 pek bubur lambuk diagihkan sempena Program Gerak Rahmah
Oleh RAJA JAAFAR ALI

1 April 2023, 3:18 pm
JOHOR BAHRU – Sebanyak 2,000 pek bubur lambuk disiapkan sebelum diagihkan kepada orang ramai sempena Program Gerak Rahmah Jom Masak Bubur Lambuk Peringkat Negeri Johor.
Program yang diadakan di Masjid Ubudiyah Kampung Bendahara melibatkan seramai 50 petugas diketuai Chef Adnan Busu itu turut dihadiri Timbalan Setiausaha Kerajaan Johor (Pengurusan) Noh Ibrahim.
Pengerusi Kawasan Rukun Tetangga (KRT) Kampung Bendahara Karim Wagiman berkata, program tersebut merupakan kali pertama diadakan bagi peringkat negeri.
“Sebelum ini pihak masjid memang setiap tahun membuat bubur lambuk tapi tidaklah sebanyak ini. Terima kasih kepada para petugas yang membantu menjayakan program ini dari awal pagi hingga siap dimasak,” katanya kepada pemberita di sini.
Menurutnya,  lima periuk disediakan bagi memasak bubur lambak bermula pukul 8 hingga 11 pagi dan pihak masjid berkolaberasi bersama Politeknik Metro Johor Bahru serta rakan strategik dari AADK, KKM dan Balai Polis Kampung Melayu Majidee. – KOSMO! ONLINE


UMNO Johor umum jawatankuasa baharu penggal 2023-2026
Oleh KHAIRUL MOHD. ALI

1 April 2023, 2:02 pm
JOHOR BAHRU – UMNO Johor mengumumkan barisan ahli jawatankuasa baharu bagi penggal 2023-2026 selepas Mesyuarat Jawatankuasa Badan Perhubungan UMNO Johor pertama penggal ini diadakan, di pejabatnya, semalam.
Pengerusi Badan Perhubungan UMNO Johor, Datuk Seri Mohamed Khaled Nordin berkata, di peringkat negeri, beliau akan dibantu Timbalan Pengerusi UMNO Johor, Datuk Seri Ahmad Maslan.
“Kita juga telah membuat rombakan dan pelantikan untuk pegawai-pegawai perhubungan, Setiausaha UMNO Johor yang baharu adalah Datuk Abdul Halim Suleiman, ketua UMNO bahagian Tebrau.
“Bendahari, Datuk Zulkarnain kamisan iaitu Ketua UMNO Bahagian Parit Sulong; Ketua penerangan ialah Datuk Md. Jais Sarday; Ketua Wanita negeri, Asiah Md. Ariff daripada Kota Tinggi.
“Ketua Pemuda negeri adalah Noor Azleen Ambros daripada Pasir Gudang manakala Ketua Puteri negeri adalah Rina Farhana Abdullah daripada Mersing,” katanya dalam sidang akhbar selepas mempengerusikan Mesyuarat Jawatankuasa Badan Perhubungan UMNO Johor, di sini hari ini.
Mohamed Khaled yang juga merupakan Naib Presiden UMNO turut memberitahu, pihaknya juga telah menubuhkan beberapa biro bagi membantu UMNO Johor antaranya termasuklah Biro Politik, Biro Latihan dan Perkaderan, Biro Perundangan, Biro Ekonom dan juga Jabatan Pilihanraya,” jelasnya.-KOSMO! ONLINE


400 mangsa pelaburan skim saham babit kerugian RM56 juta diminta buat laporan polis
Oleh MUHAMMAD NAJIEB AHMAD FUAD

1 April 2023, 2:39 pm
KUALA LUMPUR – Pertubuhan Kemanusiaan Masyarakat Antarabangsa (MHO) menggesa 400 mangsa penipuan skim saham membabit kerugian RM56 juta tampil membuat laporan polis.
Setiausaha Agung MHO, Datuk Hishamuddin Hashim berkata, mangsa takut membuat laporan selepas beberapa ejen dan pelabur dikenakan tindakan ditahan polis, disiasat selain akaun bank dan harta dibeku pihak berkuasa.
Katanya, syarikat yang didalangi oleh seorang yang bergelar Tan Sri palsu itu menjanjikan dividen sehingga empat peratus hingga ramai mula melaburkan duit serendah RM300,000 pada awal 2021 dengan pulangan dalam tempoh kontrak yang ditetapkan.
“Syarikat pelaburan itu gagal membayar dividen pada Disember 2021, sehingga kini menyebabkan beberapa ejen dan pelabur membuat laporan polis pada tahun lalu.
“Bagaimanapun, mereka ditahan polis sehingga menyebabkan mangsa lain yang tertipu takut untuk melaporkan kepada pihak polis,” katanya pada sidang akhbar di sini hari ini.
Tambahnya, sebanyak 140 aduan diterima pihaknya berhubung pelaburan yang ditawarkan syarikat tersebut.

Ujarnya, mangsa yang tidak membuat laporan polis juga adalah merupakan satu kesalahan dibawah Seksyen 202 Kanun Kesksaan.
Sementara itu, seorang suri rumah yang mahu dikenali sebagai Siti, 47, mengalami kerugian kira-kira RM230,000 apabila wang peninggalan arwah suaminya dalam pelaburan yang disertai pada 2021 lalu.
“Saya telah membuat laporan polis tahun lalu namun kes saya tidak didakwa sehinggakan saya buntu.
“Pada awal bulan ini saya telah membuat laporan kedua dan diharapkan pihak polis mengambil tindakan,” ujarnya.
Bagi mangsa lain, Azian, 43, berkata, dia hanya membuat laporan pada bulan lalu selepas mendapat nasihat daripada MHO untuk berbuat demikian.
“Ada yang kata banyak aset kena beku jadi saya takut untuk buat laporan polis, tetapi saya bila ada pertemuan bersama MHO dengan penjelasan mereka saya jadi lebih yakin dan ingin menegakkan keadilan,” jelasnya. – KOSMO! ONLINE


Malaysia raih RM170 bilion pelaburan dari China
Oleh KOSMO

1 April 2023, 2:24 pm
PETALING JAYA – Malaysia berjaya meraih pulangan pelaburan sebanyak RM170 bilion daripada pelabur China, menjadikan pulangan pelaburan tersebut yang paling tinggi dalam sejarah.
Perdana Menteri, Datuk Seri Anwar Ibrahim berkata, melalui perolehan pelaburan menunjukkan bahawa pelabur dari republik berkenaan yakin terhadap ekonomi Malaysia.
Beliau mengumumkan perkara tersebut selepas berakhirnya Forum Perniagaan Malaysia-China 2023, di Beijing, hari ini.
Jumlah terbesar pulangan pelaburan itu adalah terhasil daripada 19 memorandum persefahaman (MoU) yang dimeterai antara syarikat Malaysia dan China yang disaksikan oleh Anwar yang juga Menteri Kewangan.
Antara syarikat terlibat merangkumi sektor perumahan, pembinaan, pendidikan, teknologi, pertanian, serta tenaga.
Terdahulu, Anwar tiba di China pada Rabu lalu untuk lawatan rasmi empat hari dengan mengetuai delegasi Malaysia ke negara berkenaan.

Turut hadir Menteri Perdagangan, Antrabangsa dan Industri (MITI), Tengku Datuk Seri Zafrul Abdul Aziz; Menteri Luar, Datuk Seri Zambry Abdul Kadir; dan Menteri Pengangkutan, Anthony Loke Siew Fook.
Selain itu, Menteri Perumahan dan Kerajaan Tempatan, Nga Kor Ming, Menteri Pelancongan dan Budaya, Datuk Seri Tiong King Sing serta Menteri Sains, Teknologi dan Inovasi, Chang Lih Kang.


Lelaki terjatuh jet ski ditemui selamat
Oleh KOSMO

1 April 2023, 2:43 pm
GEORGE TOWN – Seorang pelancong yang dilaporkan hilang selepas dipercayai terjatuh ketika menaiki jet ski di perairan Pulau Tikus di sini petang semalam ditemui selamat pagi tadi.
Mangsa, Mohd. Rabbila Suad Zainal Abidin, 50, dari Simpang Ampat dikatakan bertindak berenang ke pantai berhampiran Penang Swimming Club di Tanjung Bungah.
Pengarah Maritim Malaysia (APMM) Pulau Pinang, Kepten Maritim Abd Razak Mohammed berkata, pihaknya bersama Maritime Rescue Sub-Centre (MRSC) Langkawi mengaktifkan operasi mencari dan menyelamat pada pukul 12 tengah malam tadi sebaik menerima maklumat dari Balai Polis Tanjung Tokong.
Menurutnya, maklumat awal yang diterima sebelum ini memaklumkan pemilik jet ski telah melakukan pencarian setelah menyedari jet ski yang disewa mangsa sekitar pukul 5 petang itu hilang dari penglihatannya.
“Laporan polis kemudian dibuat oleh pengadu di Balai Polis Tanjung Tokong. Dalam kejadian itu, mangsa telah meninggalkan dompet serta dokumen pengenalan diri termasuk telefon bimbit kepada pemilik jet ski sebelum keluar beriadah.
“Lebih kurang pukul 10.20 pagi tadi, Pusat Operasi Maritim Pulau Pinang telah mendapat panggilan daripada Balai Polis Tanjong Tokong dan memaklumkan mangsa telah ditemui selamat dengan berenang ke pantai berhampiran Penang Swimming Club,” katanya dalam satu kenyataan, di sini hari ini.

Jelas beliau, mangsa ditemui dalam keadaan baik dan telah dibawa ke Balai Polis Tanjong Tokong untuk siasatan lanjut.- KOSMO! ONLINE


Lepas karipap berkulat, sosej berulat pula di bazar Ramadan
Oleh AZIZAH SHAFIEI

1 April 2023, 2:38 pm
TEMERLOH – Kejadian pencemaran makanan dijual di bazar Ramadan bagaikan tidak berkesudahan apabila seorang lagi pengguna menjadi mangsa selepas kejadian seorang pengguna di Kuantan membeli karipap yang sudah berkulat.
Kejadian di Temerloh kali ini begitu meloyakan apabila mangsa telah membeli roti sosej yang dipenuhi ulat malah terdapat ahli keluarga mangsa telah memakan sesej berkenaan.
Nor Suhaili Ismail,38, berkata, dia membeli lima ketul roti sosej goreng berkenaan yang berharga RM3 di sebuah gerai di Temerloh petang semalam sebagai juadah berbuka puasa.
“Masa berbuka puasa, suami dan seorang anak saya telah makan empat ketul roti berkenaan dan tinggal satu lagi roti sosej yang tidak dimakan kerana seorang lagi anak saya hanya mahu makan sosej.
“Apabila buka roti berkenaan saya amat terkejut sekali kerana nampak benda bergerak, Ya Allah yang bergerak itu ulat yang banyak,”katanya di sini hari ini.
Menurutnya, dia tidak menyangka kejadian berkenaan berlaku pada dirinya kerana sebelum ini hanya mendengar berita kejadian pencemaran makanan yang dijual di bazar Ramadan.

Sementara itu, Pengarah Kesihatan Negeri Pahang, Datuk Dr. Nor Azimi Yunus berkata, pihaknya akan melakukan semakan mengenai kejadian terbaharu itu.-KOSMO! ONLINE


Pelaksanaan cukai cecair vape bermula hari ini
Oleh MOHD RIDZAUDDIN ROSLAN

1 April 2023, 1:55 pm
PUTRAJAYA- Kerajaan bersetuju mewartakan duti eksais bagi cecair vape dengan kandungan nikotin pada kadar 40 sen setiap mililiter (ml) dalam usaha mengenakan cukai produk cecair atau gel yang mengandungi nikotin.
Pelaksanaan cukai itu diumumkan menerusi notis warta Kerajaan Persekutuan dikeluarkan semalam oleh Perdana Menteri yang juga Menteri Kewangan, Datuk Seri Anwar Ibrahim.
Menurut notis warta kerajaan itu, duti baharu itu akan berkuat kuasa 1 April 2023 berikutan bermulanya Perintah Duti Eksais (Pindaan) 2023.
Sebelum ini, ketika perbentangan Bajet 2023, Anwar berkata, kerajaan akan mengenakan duti eksais ke atas produk cecair atau gel yang mengandungi nikotin di mana separuh daripada hasil akan diperuntukkan kepada Kementerian Kesihatan.
Katanya, cecair atau gel nikotin berpotensi mendatangkan hasil kepada kerajaan yang dianggarkan bernilai RM2 bilion berikutan digunakan secara meluas dalam rokok elektronik dan vape.
Sementara itu, Menteri Kesihatan, Dr. Zaliha Mustafa berkata, tampalan, cecair dan gel nikotin bagi membantu menghentikan tabiat merokok telah dikecualikan daripada Akta Racun 1952.

Ia terpakai ke atas tampalan dan gula-gula getah nikotin yang didaftarkan di bawah Peraturan-peraturan Kawalan Dadah dan Kosmetik 1984.
Sebelum ini, Kementerian Kesihatan turut memaklumkan sedang dalam proses mengeluarkan produk cecair atau gel nikotin dalam Akta Racun 1952 sebelum melaksanakan cukai terhadap penggunaan rokok elektronik (e-rokok) dan vape. – KOSMO! ONLINE


Kerajaan tumpu pengeluaran getah cecair pada masa depan – Ahmad Zahid
Oleh SHAMSUL KAMAL AMARUDIN

1 April 2023, 3:06 pm
BAGAN DATUK – Kerajaan akan memberikan tumpuan kepada usaha meningkatkan pengeluaran getah lateks atau getah cecair berbanding getah beku, bagi kegunaan industri tempatan pada masa depan.
Timbalan Perdana Menteri, Datuk Seri Dr. Ahmad Zahid Hamidi, berkata ia termasuk memperbanyak depoh pengeluaran lateks di dalam negara.
“Saya akan memberikan keprihatinan terhadap pengeluaran lateks dan memperbanyak lagi depoh pengeluaran lateks walaupun kita lihat getah beku masih banyak dikeluarkan.
“Namun kita harus mengambil peranan kerana sebanyak RM3 bilion digunakan untuk mengimport getah lateks dari luar negara bagi kegunaan industri tempatan,” katanya kepada pemberita selepas merasmikan Program Ihya Ramadan al-Mubarak Tadarus al-Quran Perdana Bagan Datuk di Kompleks UMNO Bagan Datuk di sini hari ini.
Pada 24 Februari lalu, Perdana Menteri, Datuk Seri Anwar Ibrahim mengumumkan kenaikan harga lantai getah daripada RM2.50 kepada RM2.70 sekilogram menerusi Paras Harga Pengaktifan Insentif Pengeluaran Getah seperti diumumkan dalam pembentangan Belanjawan 2023.
Sebelum itu, Ahmad Zahid dilaporkan berkata Kementerian Kemajuan Desa dan Wilayah mahu penghasilan lateks dapat dipertingkatkan, berikutan kira-kira 80 peratus kegunaan domestik bahan itu adalah hasil daripada import.

Menurut Ahli Parlimen Bagan Datuk itu, perbelanjaan RM3 bilion itu boleh dijimatkan sekiranya pengeluaran lateks dalam negara dapat ditingkatkan. – KOSMO! ONLINE


Saya menyanyi di tempat kerja, bukan masjid – Ning Baizura
Oleh MOHD. HAIKAL ISA

1 April 2023, 2:15 pm
KUALA LUMPUR – Lebih 30 tahun berkecimpung dalam dunia seni suara, penyanyi bersuara soprano Ning Baizura enggan terlalu ambil ‘pusing’ dengan tohmahan netizen yang mengecam tindakannya menjayakan persembahan di dalam kelab malam.
Ning atau nama sebenarnya Ning Baizura Sheikh Hamzah berkata, dia menjayakan persembahan di tempat hiburan bukannya rumah ibadat.
“Saya dah lama ‘makan garam’. Saya buat untuk showbiz (kerja). Takpayahlah nak sebut saya terlalu kebaratan. Itu tempat saya kerja, bukan masjid.
“Nak cakap apa, cakaplah. Persembahan saya jayakan itu bukan pada bulan Ramadan pun.
“Zaman saya dahulu, kalau ditegur orang jumpa depan-depan. Sekarang ini zaman media sosial, saya hanya pekakkan telinga dan teruskan perjalanan.
“Tak tiada kuasa nak merapu nak marah netizen ke apa. Persembahan berlaku sebelum bulan Ramadan. Kalau dulu saya nangis buat sidang media. Sekaang ini, saya malas nak fikir sangat selagi tak kacau periuk nasi saya,” katanya kepada Kosmo! Online.

Ning, 48, yang ditemui usai majlis berbuka puasa Rizman Ruzaini di sebuah hotel terkemuka di sini berkata, turut menjawab pertanyaan media berhubung fesyen rambut ‘blonde’ baharu yang disamakan dengan legenda muzik, Anita Sarawak.
“Sama sebab ‘blonde’ ke? Mungkinlah sebab warna tapi muka tak sama. Terima kasih sebab samakan saya dengan seorang legenda.
“Manusia ni kan suka cari persamaan. Tak boleh ke biarkan seseorang itu jadi diri sendiri. Terima kasih sebab pujian namun bakat saya lain kalau nak disamakan dengan Kak Nita. Saya sayang beliau,” ujarnya.
Terdahulu, pelantun lagu Awan Yang Terpilu itu dikecam sebilangan netizen yang kurang bersetuju dengan tindakannya mengadakan persembahan yang disifatkan sebagai pusat hiburan.
Ketika mengadakan persembahan dinamakan Bobo KL itu, Ning turut mempamerkan gaya rambut baharu berambut pendek berona ‘blonde’ seraya menggayakan busana yang dilabel sebagai terlalu kebaratan.
Tahun lalu, Ning juga mengadakan persembahan di tempat sama dan tular dikecam kerana dikatakan menyanyi secara sumbang ketika mendendangkan salah sebuah lagu popularnya. – KOSMO! ONLINE


FGM rayu sumbangan ke Piala Dunia Footgolf
Oleh MOHAMAD NAUFAL MOHAMAD IDRIS

1 April 2023, 2:10 pm
SHAH ALAM – Persatuan Footgolf Malaysia (FGM) merayu orang ramai menghulurkan sumbangan bagi membiayai 23 atletnya mewakili negara pada Piala Dunia Footgolf 2023 di Florida, Amerika Syarikat (AS).
Presiden FGM, Tunku Nasaifuddin Tunku Datuk Mudzaffar berkata, pihaknya memerlukan sejumlah RM500,000 bagi membiayai atlet ke kejohanan itu yang akan bermula 26 Mei hingga 6 Jun ini.
Wang tersebut merangkumi kos menyertai pertandingan, pengangkutan, penginapan dan lain-lain lagi sepanjang 12 hari kejohanan tersebut.
Menurutnya, skuad Footgolf negara mempunyai potensi menduduki tiga tempat terbaik dalam setiap kategori yang dipertandingkan dengan sandaran besar diharapkan kepada atlet wanita, Steffi Sarge Kaur.
“Setakat ini, kami dapat kumpul RM1,200, namun optimis dapat mengumpul jumlah tersebut. Orang ramai yang ingin membuat sumbangan itu di www.simplygiving.com/nonprofit/fgam,” katanya selepas menghadiri kempen tabung Persatuan Footgolf Malaysia di Kelab Golf Bukit Jelutong hari ini.
Kata Tunku Nasaifuddin, mana-mana syarikat swasta yang memberi sumbangan kepada FGM berpeluang mendapat pengecualian cukai daripada Lembaga Hasil Dalam Negeri (LHDN).

“Kita juga sedang memohon dana daripada Kementerian Belia Dan Sukan (KBS) bagi tujuan ini,” ujarnya. – KOSMO! ONLINE


Melaka sah bentuk kerajaan perpaduan
Oleh DIYANATUL ATIQAH ZAKARYA

1 April 2023, 2:32 pm
ALOR GAJAH – Ketua Menteri Melaka, Datuk Seri Ab. Rauf Yusoh mengesahkan sebuah pentadbiran Kerajaan Perpaduan yang menggabungkan wakil daripada pelbagai parti akan ditubuhkan di bawah kepimpinannya.
Ab. Rauf secara tidak langsung memberi bayangan ahli Majlis Mesyuarat Kerajaan Negeri (Exco) di negeri ini yang akan diumumkan turut dianggotai Ahli Dewan Undangan Negeri (ADUN) Pakatan Harapan (PH).
Menurutnya, kerajaan negeri baharu itu akan menjadi sebuah pentabiran yang kukuh dan stabil dengan membawa mandat kuat untuk berkhidmat kepada rakyat.
“Ingin saya tegaskan, kerajaan baharu Negeri Melaka ini adalah sebuah kerajaan yang kukuh dan stabil dan ia adalah Kerajaan Perpaduan yang dibentuk hasil muafakat bersama antara parti-parti politik.
“Saya juga akan memastikan barisan Ahli Majlis Mesyuarat Kerajaan Negeri (Exco) yang akan dibentuk adalah lebih inklusif dan mencerminkan Kerajaan Perpaduan di Putrajaya,” dalam satu hantaran di laman sosial Facebook rasminya.
Tambahnya, pihaknya akan merangka Pelan 100 Hari di bawah kerajaan baharu pimpinannya dalam memastikan lebih banyak pelaburan dan pekerjaan untuk Melaka.

Dalam pada itu, Ab. Rauf yang juga ADUN Tanjung Bidara memberitahu, pentadbirannya akan melaksanakan dasar pro perniagaan dan pro reformasi termasuk memastikan ekonomi negeri dipacu menerusi perancangan serta pembangunan yang mesra rakyat.
“Rakyat Melaka dahagakan pembangunan, mereka mahu melihat kemudahan hospital, kemudahan sekolah, peluang berniaga dan peluang pekerjaan dan pendapatan yang lebih baik.
“Melaka juga memerlukan infrastruktur, termasuk bekalan air, jalan raya dan digital, yang lebih baik,” katanya.
Semalam, Ab. Rauf mengangkat sumpah sebagai Ketua Menteri Melaka Ke-13 di Pejabat Yang Dipertua Negeri Melaka, Seri Negeri, Ayer Keroh di sini, kira-kira pukul 3.33 petang.
Istiadat Pengurniaan Suratcara Pelantikan dan Angkat Sumpah Jawatan, Taat Setia serta Sumpah Simpan Rahsia dilakukan di hadapan Yang Dipertua Negeri Melaka, Tun Mohd. Ali Mohd. Rustam di Dewan Seri Utama.


Siti Nor Hidayah cari pakar perubatan Islam, dakwa disihir
Oleh KOSMO!

2 April 2023, 10:05 pm
PETALING JAYA – Balu Allahyarham Abam Bocey, Siti Nor Hidayah Mohd. Ali meminta pertolongan orang ramai bagi mendapatkan pakar perubatan Islam yang mahir dalam perubatan Islam.
Siti Nor Hidayah melalui satu video yang dimuatnaik di Instagram miliknya berkata, gangguan tersebut berlaku selepas suaminya meninggal dunia dan berlarutan sehingga kini.
“Assalamualaikum semua, Dayah nak minta pertolongan kepada sesiapa sahaja pakar perubatan Islam, ustaz, ustazah atau sesiapa sahaja yang mempunyai kepandaian merawat mistik atau sihir.
“Mohon kepada sesiapa yang boleh membantu bolehlah menghubungi abang saya, Encik Azmir,” katanya.
Siti Nor Hidayah bagaimanapun, tidak menerangkan lebih lanjut mengenai perkara tersebut di dalam video berkenaan.
Tinjauan di ruang komen mendapati rata-rata pengikutnya mendoakan agar Siti Nor Hidayah diberikan kesembuhan dan mendapat rawatan yang sewajarnya.

“Semoga dipermudahkan segala urusan, diberikan kesembuhan oleh Allah sempena bulan yang mulia ini,” kata Jun.
“Bila ada perasaan hasad dengki beginilah jadinya, semoga dayah cepat sembuh,” kata Hasanah. – KOSMO! ONLINE


Empat lelaki larikan 113 guni makanan ayam diberkas
Oleh MUHAMMAD ZIKRI

2 April 2023, 9:52 pm
PONTIAN – Polis menahan empat lelaki yang disyaki terlibat kejadian mencuri 113 guni yang mengandungi makanan ayam dengan menggunakan sebuah lori di Kampung Chokoh, Serkat di sini, Jumaat lalu.
Ketua Polis Daerah Pontian, Superintendan Mohammad Shofee Tayib berkata, anggota Polis dari Balai Polis Permas telah menerima aduan dari pengandu pada pukul 4.33 petang, berhubung kejadian terbabit.
Katanya, pengadu memaklumkan guni-guni makanan ayamnya telah dilarikan oleh tiga lelaki yang tidak dikenali yang menggunakan sebuah lori dengan nombor pendaftaran JGW6617.
“Bertindak di atas maklumat tersebut, Bahagian Siasatan Jenayah, Ibu Pejabat Daerah (IPD) Polis Pontian telah menahan dua suspek pada 1 Mac kira-kira pukul 4.30 petang bersama lori yang digunakan.
“Kedua-dua suspek kemudiannya telah dibawa ke IPD Pontian bagi siasatan lanjut,” katanya dalam satu kenyatan di sini hari ini.
Tambah Mohammad Shofee, hasil siasatan lanjut, seorang suspek warga tempatan mengaku telah membeli makanan ayam daripada seorang lelaki warganegara asing dengan harga RM30 seguni manakala seorang lagi suspek mengaku hanya menyewakan lori.

Menurutnya, kedua-dua mereka tidak mengetahui bahawa makanan ayam tersebut adalah barang curi dan mereka menafikan melakukan perbuatan sedemikian.
Jelas Mohammad Shofee, seterusnya berdasarkan maklumat yang diperolehi, dua lagi suspek berjaya ditahan antara pukul 1.30 pagi hingga 3 pagi hari ini di kawasan Batu Pahat, Johor.
“Hasil siasatan juga mendapati seorang suspek lelaki warga tempatan mengaku telah diupah untuk membawa lori ke Kampung Chokoh, Serkat bagi mengambil 113 guni makanan ayam. Kes disiasat dibawah Seksyen 379 Kanun Keseksaan” jelasnya lagi. – KOSMO! ONLINE


462 peminjam PTPTN layak terima bantuan RM500
Oleh SITI NUR MAS ERAH AMRAN

2 April 2023, 10:23 pm
GEORGE TOWN – Perbadanan Tabung Pendidikan Tinggi Nasional (PTPTN) mengagihkan sumbangan kewangan berjumlah RM231,000 kepada 462 mahasiswa Universiti Sains Malaysia (USM) yang kurang berkemampuan menerusi program Bantuan Pengajian KPT-PTPTN Prihatin.
PTPTN dalam kenyataannya berkata, pelaksanaan program dengan kerjasama Unit Penyelarasan Pelaksanaan (ICU), Jabatan Perdana Menteri dan USM itu bagi memastikan penerima adalah daripada kumpulan sasaran yang layak.
“Bantuan kewangan sebanyak RM500 secara ‘one off’ akan disalurkan ke dalam akaun bank mahasiswa.
Diharapkan inisiatif ini memberi sinar kepada para mahasiswa untuk terus mencipta kejayaan hebat dalam akademik dan sahsiah, sekali gus menjadi kebanggaan ibu dan ayah,” katanya.
Majlis Bantuan Pengajian KPT-PTPTN Prihatin kepada mahasiswa telah diadakan di Masjid Al-Malik Khalid yang disempurnakan Menteri Pendidikan Tinggi, Datuk Seri Mohamed Khalid Nordin.
– KOSMO! ONLINE


Penunggang motosikal hampir digilis treler
Oleh NOR SHAFAWATI YUP

2 April 2023, 10:52 pm
SEREMBAN – Seorang penunggang motosikal hampir dilanggar oleh sebuah treler dalam kemalangan jalan raya membabitkan dua buah motosikal di Kilometer 276.2 Lebuh Raya Utara-Selatan di sini seperti yang tular dalam sebuah video di media sosial hari ini.
Ketua Polis Daerah Nilai, Superitendan Abdul Malik Hasim berkata, pihaknya terkesan satu rakaman video berdurasi 1 minit 47 saat di aplikasi WhatsApp menunjukkan kemalangan disyaki berlaku di Nilai, di sini.
“Hasil siasatan lanjut mendapati kejadian berlaku lebih kurang pukul4 pagi, 1 April 2023 (semalam) di Kilometer 276.2 Lebuhraya Utara-Selatan arah selatan dari Nilai menghala ke Seremban.
“Kemalangan dipercayai melibatkan sebuah motosikal jenis Yamaha Y15ZR yang ditunggang oleh seorang lelaki yang telah gagal dikawal sebelum melanggar sebuah lagi motosikal yang berada di hadapannya,” katanya dalam kenyataan di sini hari ini.
Menurut Abdul Malik, akibat kemalangan tersebut, mangsa penunggang mosikal dipercayai jenis Yamaha Y15ZR itu telah terjatuh di lorong paling kanan dan hampir dilanggar oleh sebuah treler yang dipandu di lorong kedua dari kanan.
“Bagaimanapun, kedua-dua penunggang motosikal dan saksi kejadian masih belum membuat laporan polis berhubung kejadian tersebut dan mereka akan dipanggil untuk diambil keterangan.

“Kes disiasat di bawah Seksyen 42(1) Akta Pengangkutan Jalan 1987,” katanya. – KOSMO! ONLINE


Pengantin perempuan buat kecoh mahu berkahwin lain di balai polis
Oleh KOSMO!

2 April 2023, 9:05 pm
NEW DELHI  – Satu kejadian berlaku selepas pengantin perempuan yang baru berkahwin tiba di sebuah balai polis di India bagi mendapatkan kebenaran untuk berkahwin dengan kekasihnya, lapor portal berita Odishatv.in semalam.
Video itu  tular di media sosial dan menunjukkan seorang pengantin perempuan yang baru  berkahwin dilihat membuat kecoh di dalam sebuah balai polis dan menuntut untuk mengahwini kekasihnya.
Dia didengari berkata: “Saya akan melakukan dua perkahwinan.”
Ketika kejadian, pengantin perempuan itu nampaknya berada di bawah pengaruh alkohol.
Dia juga  melemparkan kertas dan telefon bimbit, manakala seorang konstabel wanita di situ cuba mengawalnya.
Bagaimanapun, pengantin perempuan  yang memakai sari berwarna merah dan keemasan itu kemudiannya diseret ke dalam sebuah bilik oleh salah seorang konstabel wanita.

Video itu dikongsi di laman Twitter oleh Deepika Narayan Bhardwaj dan setakat ini telah mendapat lebih 39,000 tontonan.
Sementara itu, segelintir netizen menyebelahi pengantin perempuan dan menyalahkan keluarganya kerana memaksanya berkahwin. – Agensi


Penuntut IPT maut, saksi kemalangan dikesan
Oleh ISKANDAR SHAH MOHAMED

2 April 2023, 10:43 pm
KLANG – Polis sedang mengesan saksi kemalangan melibatkan seorang penuntut institusi pengajian tinggi (IPT) yang maut dalam kejadian langgar lari di Persiaran Sultan Ibrahim di sini, semalam.
Kejadian pukul 6 petang itu berlaku ketika lelaki berusia 23 tahun berkenaan menunggang motosikal Yamaha Y150 bersendirian dari Klang menghala Shah Alam.
Ketua Polis Daerah Klang Utara, Asisten Komisioner S. Vijaya Rao berkata, siasatan awal mendapati kemalangan itu berlaku apabila motosikal mangsa dipercayai bergesel dengan sebuah kenderaan lain di laluan sama.
Menurutnya,keadaan itu mengakibatkan lelaki berkenaan hilang kawalan dan terjatuh ke kiri jalan.
“Mangsa yang cedera parah kemudian dihantar ke Hospital Tengku Ampuan Rahimah (HTAR) Klang. Namun, mangsa disahkan meninggal  ketika menerima rawatan pada pukul 9 malam,” katanya ketika dihubungi hari ini.
Tambah Vijaya, pemandu kenderaan itu bagaimanapun belum tampil membuat laporan berhubung kemalangan tersebut.

“Justeru, saksi kemalangan diminta menghubungi Pegawai Penyiasat, Inspektor Mohd. Fadli Ismail di talian 017-2141318 dan kes disiasat mengikut Seksyen 41(1) Akta Pengangkutan Jalan 1987,” katanya. – KOSMO!ONLINE


Wanita selamba tangkap ular sawa 3 meter dengan tangan
Oleh KOSMO!

2 April 2023, 8:09 pm
JAKARTA  – Seorang wanita, Suharni  menjadi popular di media sosial selepas video dia menangkap ular sawa sepanjang 3 meter  di Kota Semarang, wilayah Jawa Tengah,  menjadi tular di media sosial, lapor portal berita Kompas.com hari ini.
Dia yang berusia 48 tahun dan tinggal di Perumahan Bringin Lestari, Mukim Ngaliyan mengaku aksinya menangkap reptilia itu sempat dirakam  oleh penduduk setempat.
“Saya tidak menyangka ia  menjadi tular. Saya juga tidak tahu kalau (aksinya menangkap ular) telah  dirakam,” katanya ketika ditemui pemberita di rumahnya kelmarin.
Suharni memberitahu,  kejayaan menangkap ular itu berlaku pada 21 Mac lalu sekitar pukul 7.44 pagi (waktu tempatan) ketika dia hendak membeli sayur, namun tiba-tiba dipanggil oleh seorang penduduk untuk menangkap haiwan tersebut.
Wanita itu  pergi ke lokasi kejadian dan melihat ular tersebut sedang melilit seekor kucing, menyebabkan dia segera menangkap ular tersebut dengan menarik ekornya dari sebuah parit.
“Dulu, (saya) pernah menangkap ular di lokasi yang sama. Tetapi tidak berjaya kerana (ular itu) berat. Panjangnya juga sekitar 3 meter,” ujarnya.

Setelah beberapa saat, Suharni berhasil menangkap ular tersebut sebelum dia dibantu oleh  beberapa orang lagi penduduk kampung. – Agensi


Lebih 1.9 juta orang guna perkhidmatan bas minggu pertama Ramadan
Oleh KOSMO!

2 April 2023, 7:04 pm
MEKAH  – Suruhanjaya Diraja untuk Mekah dan Tempat Suci memaklumkan bahawa lebih 1.9 juta orang telah menggunakan perkhidmatan bas di kota suci berkenaan pada minggu pertama bulan Ramadan, lapor portal berita Saudi Gazette semalam.
Suruhanjaya itu juga berkata, purata penumpang harian bas di Mekah adalah kira-kira 271,000  orang, manakala purata penggunaan harian pula sekitar 4,400 perjalanan.
Bagi jumlah perjalanan pada minggu pertama Ramadan, ia merekodkan lebih 31,000 perjalan.
Projek Bas Mekah adalah merupakan salah satu inisiatif Program Khidmat Tetamu Tuhan.
Ia dikendalikan melalui 438 stesen hentian dan sebanyak 400 bas yang menghubungkan kawasan tengah dan Masjidil Haram dengan beberapa lokasi penting lain di Mekah. – Agensi


Pemuda perkosa kanak-kanak 12 tahun diberkas
Oleh IVAN AMIRUL

2 April 2023, 9:57 pm
TAWAU – Polis Tawau menahan seorang lelaki warga asing ekoran disyaki merogol kanak-kanak perempuan berusia 12 tahun di sebuah rumah sejak awal bulan ini.
Sepasukan polis dari Balai Polis Bombalai menangkap suspek berusia 32 tahun berkenaan di kawasan kebun kelap sawit persendirian di Kampung Iban, Merotai Besar semalam.
Ketua Polis Daerah Tawau, Asisten Komisioner Jasmin Hussin berkata, siasatan awal mendapati kejadian berlaku sewaktu mangsa tinggal di kediaman suspek bermula awal bulan ini.
“Mangsa kemudiannya menghubungi saudara lain untuk membongkar perbuatan suspek dan tindakan segara sudah diambil.
“Berdasarkan maklumat diterima, sepasukan polis dari Balai Polis Bombalai terus bergegas ke lokasi untuk mengesan dan menahan suspek. Suspek dibawa ke Ibu Pejabat Polis Daerah (IPD) Tawau untuk siasatan lanjut,” katanya dalam kenyataan media hari ini.
Jasmin berkata, kes disiasat mengikut Seksyen 376 Kanun Keseksaan dan Seksyen 6(1) Akta Imigresen 1959/63 kerana tinggal di negara ini tanpa sebarang dokumen diri yang sah. – KOSMO! ONLINE


Ketupat cicah sekaya hidangan istimewa lebaran Ryan Bakery
Oleh MOHAMMAD SHAHEMY AZMI

2 April 2023, 6:35 pm
PETALING JAYA – Meskipun kedengaran agak pelik, namun pempengaruh yang juga selebriti media sosial, Ryan Bakery menganggap hidangan ketupat atau lemang yang dicicah dengan sekaya merupakan makanan paling lazat yang harus dicuba setiap orang.
Ujar Ryan atau nama lengkapnya, Muhammad Ryan Fahmi Bakery, selain rendang ayam, ketupat dan lemang yang dicicah dengan sekaya sama ada coklat atau pandan menjadi makanan kegemarannya sewaktu lebaran dan diakui sangat enak untuk dinikmati.
“Selain rendang ayam air tangan ibu saya, makan ketupat atau lemang yang dicicah dengan sekaya juga sangat sedap. Mungkin ramai yang tidak pernah cuba dan tahu.
“Bila saya bercerita dengan kawan-kawan, ramai yang anggap selera saya pelik. Tapi hakikatnya rasa ketupat dan lemang yang dicicah dengan sekaya memang sedap,” kongsinya kepada Kosmo! Online.
Cerita Ryan, dia mula terpikat dengan makanan tersebut sejak dari zaman kanak-kanak selepas secara suka-suka mencicah ketupat bersama sekaya untuk dimakan dan ternyata rasanya enak.
“Tabiat makan ketupat atau lemang yang dicicah dengan sekaya ini berlaku sejak zaman saya kanak-kanak lagi.

“Saya saja suka-suka cicah ketupat dalam sekaya dan ternyata rasanya sangat sedap. Sehingga ke hari ini, setiap kali makan ketupat atau lemang, saya akan cicah dengan sekaya,” katanya sewaktu ditemui di majlis pelancaran lagu Raya Last Minute nyanyiannya bersama Andi Bernadee di Ibis Kuala Lumpur, baru-baru ini.
Ketika disoal tentang peruntukan raya yang dibelanjakan pada tahun ini, seakan berahsia, Ryan memberitahu dia belum ada ketetapan bajet tertentu, namun yang pasti dia menyediakan kelengkapan dapur di kampung termasuk di rumah ibu mentuanya di Melaka.
“Kalau duit raya, minimum RM2,” katanya yang bakal menyambut Aidilfitri di rumah keluarga isterinya, Elyia Ibrahim di Melaka pada tahun ini. – KOSMO! ONLINE


Badan, wajah ibu penuh tatu
Oleh KOSMO!

2 April 2023, 6:00 pm
CARDIFF, Wales  – Seorang ibu di Wales Selatan, Melissa Sloan mahu bola matanya  ditatu walaupun terdapat amaran tentang kemungkinan dia menjadi buta jika menjalani prosedur itu, lapor portal berita Daily Statr semalam.
Sloan, 46, menghabiskan lebih separuh hidupnya untuk mendapatkan tatu pada seluruh badannya dan dalam tempoh 10 tahun lalu, ibu kepada dua anak itu mempunyai tiga lapisan tatu di mukanya.
Sebab utama dia mahu bola matanya ditatu adalah kerana takut akan kehabisan ruang pada tubuhnya.
“Saya pilih soket mata (bola mata). Itulah yang saya lihat pada masa depan untuk saya sekarang,” katanya secara eksklusif kepada Daily Star.
Bagaimanapun, dia menerima kritikan netizen berhubung hasrat tersebut.
Sebilangan netizen memberi amaran kepada Sloan tentang kesan buruk  akibat mempunyai bola mata yang ditatu.

Dikenali sebagai tatu sclera, prosedur itu boleh menyebabkan buta dan jangkitan dalam darah namun ia tidak menakutkan Sloan, malah dia sanggup mempertaruhkan nasibnya bagi mendapatkan tatu tersebut. – Agensi


Lelaki maut terperosok bawah Axia
Oleh AZMI NORDIN

2 April 2023, 6:09 pm
GOMBAK – Tindakan seorang lelaki menunggang motosikal dipercayai melawan arus membawa padah apabila maut dirempuh sebuah kereta di Jalan Desa Utama, Bandar Country Homes, Rawang, di sini, pagi tadi.
Ketua Polis Daerah Gombak Asisten Komisioner Zainal Mohamed Mohamed berkata, pihaknya menerima laporan kemalangan membabitkan kereta jenis Perodua Axia dan motosikal jenis Honda Ex5 itu pada pukul 7 pagi, hari ini.
Katanya, hasil siasatan awal mendapati kemalangan tersebut dipercayai berlaku semasa kereta yang dipandu lelaki tempatan berusia 68 tahun dalam perjalanan ke arah Sekolah Kebangsaan Taman Desa 1.
“Setibanya di tempat kejadian, pemandu yang berada di lorong kanan jalan secara tiba-tiba didatangi sebuah motosikal yang ditunggang lelaki tempatan berusia 37 tahun di hadapannya.
“Motosikal yang melawan arus dari arah hadapan itu telah melanggar bahagian hadapan kanan kereta Axia tersebut,” katanya dalam kenyataan, di sini hari ini.
Menurut Zainal, kemalangan tersebut menyebabkan penunggang motosikal tercampak manakala kereta telah hilang kawalan dan terbabas ke pembahagi tengah jalan.

Tambah beliau, penunggang motosikal yang mengalami kecederaan parah pada bahagian kepala dan disahkan meninggal dunia di tempat kejadian.
“Mangsa telah dibawa ke Hospital Sungai Buloh untuk dibedah siasat dan pemandu kereta tidak mengalami kecederaan.
“Kes disiasat dibawah Seksyen 41 (1) APJ 1987. Orang ramai yang mempunyai maklumat tentang kejadian boleh menghubungi Pegawai Penyiasat Trafik, Inspektor Mohd Shaifuddin Mohd Nor di talian 017-6645812 atau IPD Gombak di talian 03-61262222.,” ujarnya. – KOSMO! ONLINE.


‘Jom masak bubur lambuk’ sedia 300,000 bekas bubur, satukan komuniti
Oleh KOSMO!

2 April 2023, 6:02 pm
PETALING JAYA – Menteri Perpaduan Negara, Datuk Aaron Ago Dagang telah merasmikan Program Gerak Rahmah 2023, Jom masak bubur lambuk yang dianjurkan serentak seluruh negara di Dewan Serbaguna di kawasan rukun tetangga (KRT) Semariang Batu, Kuching, Sarawak.
Program yang merupakan anjuran Jabatan Perpaduan Negara dan Integrasi Nasional (JPNIN), Kementerian Perpaduan Negara (KPN) itu menurutnya sebagai inisiatif untuk mempergiat aktiviti kemasyarakatan serta kesukarelawanan dalam komuniti.
“Ia antara misi dalam mendukung aspirasi kerajaan untuk membangunkan Komuniti Rahmah yang merupakan aktiviti gotong-royong memasak dan mengagihkan bubur lambuk melibatkan penyertaan lebih 3,000 KRT atau 40 peratus daripada keseluruhan KRT di seluruh negara.
“Kementerian sasarkan sebanyak 300,000 bekas bubur lambuk melibatkan hampir 60,000 petugas sukarela yang terdiri daripada ahli KRT, wakil daripada agensi kerajaan Persekutuan dan negeri, pertubuhan bukan kerajaan (NGO), rakan strategik perpaduan, pemimpin masyarakat dan pertubuhan agama pelbagai kaum,” katanya dalam kenyataan, di sini hari ini.
Menurut beliau, program ini turut disertai komuniti pelbagai kaum dan agama serta kerjasama pelbagai pihak serta agensi.
“Ia menggambarkan bagaimana masyarakat Malaysia hidup saling menghormati, bertoleransi serta bekerjasama. Besar harapan saya melihat pelbagai lapisan masyarakat bersama pemimpin komuniti saling bekerjasama.

“Ia melambangkan keharmonian hidup dalam komuniti dan usaha ini wajar diteruskan agar ikatan perpaduan dapat terus dipertingkatkan pada masa hadapan,” ujarnya. – KOSMO! ONLINE